               EUROPOS KOMISIJA
            Briuselis, 2017 02 08
            COM(2017) 65 final
            2017/0021(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi ES ir Meksikos jungtiniame komitete dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo dėl prekių kilmės sąvokos apibrėžties ir administracinio bendradarbiavimo metodų pakeitimų

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindas ir tikslai

               1997 m. gruodžio 8 d. Briuselyje buvo pasirašytas Europos bendrijos bei jos valstybių narių ir Jungtinių Meksikos Valstijų ekonominės partnerystės, politinio koordinavimo ir bendradarbiavimo susitarimas. Prekybos liberalizavimo nuostatos buvo nustatytos susitarimu įsteigtos EB ir Meksikos jungtinės tarybos sprendime Nr. 2/2000 (toliau – Sprendimas Nr. 2/2000).

               EB ir Meksikos jungtinės tarybos sprendimo Nr. 2/2000 III priede dėl prekių kilmės sąvokos apibrėžties ir administracinio bendradarbiavimo metodų nustatytos kilmės taisyklės, taikomos produktams, kurių kilmės vieta yra susitarimo šalių teritorija. Apdirbimo ar perdirbimo operacijų, kurias reikia atlikti su kilmės statuso neturinčiomis medžiagomis, kad pagamintas produktas įgytų kilmės statusą, sąrašas (toliau – tam tikriems produktams taikomos taisyklės) pateiktas Sprendimo Nr. 2/2000 III priedo II priedėlyje.

               Į Sprendimo Nr. 2/2000 III priedo IIa priedėlio 2 ir 3 pastabas įtraukta nuostata, leidžianti nukrypti nuo tam tikriems cheminiams produktams, priskiriamiems Suderintos sistemos (SS) 2914 ir 2915 pozicijoms, taikomų taisyklių. Ši nukrypti leidžianti nuostata iš pradžių taikyta iki 2003 m. birželio 30 d. ir vėliau jos taikymas pratęstas tris kartus: ES ir Meksikos jungtinio komiteto sprendimu Nr. 1/2004 – iki 2006 m. birželio 30 d., ES ir Meksikos jungtinio komiteto sprendimu Nr. 1/2007 – iki 2009 m. birželio 30 d. ir ES ir Meksikos jungtinio komiteto sprendimu Nr. 1/2010 – iki 2014 m. birželio 30 d. Po to nukrypti leidžianti nuostata nustojo galioti.

               Meksika ir Europos Sąjunga susitarė atnaujinti nukrypti leidžiančioje nuostatoje, įtrauktoje į Sprendimo Nr. 2/2000 III priedo IIa priedėlio 2 ir 3 pastabas, nustatytų tam tikriems produktams taikomų taisyklių taikymą atgaline data nuo 2014 m. liepos 1 d. ir šias taisykles taikyti ne ilgiau kaip iki 2019 m. gruodžio 31 d. Be to, Meksika ir Europos Sąjunga susitarė dėl atnaujintų alternatyvių tam tikriems produktams taikomų taisyklių.

               Tam tikriems produktams taikomų taisyklių pakeitimai bus taikomi atgaline data nuo 2014 m. liepos 1 d., t. y. dienos, kurią nustojo galioti ankstesnis ES ir Meksikos jungtinio komiteto sprendimas. Kad toks taikymas atgaline data būtų galimas, atitinkamų cheminių produktų, įvežtų į Europos Sąjungą nuo 2014 m. liepos 1 d. iki 2015 m. birželio 30 d., kilmės įrodymo – EUR.1 judėjimo sertifikato arba sąskaitos faktūros deklaracijos – pateikimo atidėjimas pratęstas nuo dvejų metų iki trejų metų.

               •Suderinamumas su toje pačioje politikos srityje galiojančiomis nuostatomis

                  Tam tikriems cheminiams produktams, priskiriamiems SS 2914 ir 2915 pozicijoms, taikomų taisyklių pakeitimai atitinka ES ir Meksikos susitarimo atnaujinimo, kuriuo siekiama paaiškinti ir supaprastinti kilmės taisykles, principus.

               •Suderinamumas su kitomis Sąjungos politikos sritimis

                  Netaikoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Kadangi pasiūlymas susijęs su Europos Sąjungos prekybos politika, tinkamas teisinis pagrindas yra Sutarties dėl Europos Sąjungos veikimo 207 straipsnis (visų pirma 4 dalies pirma pastraipa) kartu su 218 straipsnio 9 dalimi.

               •Subsidiarumo principas (neišimtinės kompetencijos atveju)

                  Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.

               •Proporcingumo principas

                  Šiuo pasiūlymu neviršijama to, kas būtina ar tinka numatytiems rezultatams pasiekti.

               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

                  Netaikoma. Šiuo pasiūlymu iš dalies keičiama ankstesnė dokumento versija.

               •Tiriamųjų duomenų rinkimas ir naudojimas

                  Konsultuotasi su prekybos organizacijų išorės ekspertais, kurie patvirtino paprastesnių ir lankstesnių tam tikriems produktams taikomų taisyklių naudą.

               •Poveikio vertinimas

                  Šiuo pasiūlymu iš dalies keičiamas dabartinis dvišalis prekybos susitarimas. Kitų svarstytinų galimybių nėra.

               4.POVEIKIS BIUDŽETUI

                  Galimas poveikis biudžetui yra nuosavų išteklių iš muitų sumažėjimas maždaug 5 mln. EUR per metus.

               5.KITI ELEMENTAI

                  Nėra.

               2017/0021 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi ES ir Meksikos jungtiniame komitete dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo dėl prekių kilmės sąvokos apibrėžties ir administracinio bendradarbiavimo metodų pakeitimų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi
                  1
               ,

               atsižvelgdama į Europos Komisijos pasiūlymą,

               kadangi:

               (1)1997 m. gruodžio 8 d. Briuselyje pasirašytu Europos bendrijos bei jos valstybių narių ir Jungtinių Meksikos Valstijų ekonominės partnerystės, politinio koordinavimo ir bendradarbiavimo susitarimu
                  2
                įsteigtos EB ir Meksikos jungtinės tarybos sprendimo Nr. 2/2000
                  3
                V jungtinėje deklaracijoje
                  4
                numatyta, kad tuo susitarimu įsteigtas EB ir Meksikos jungtinis komitetas turi persvarstyti būtinybę pratęsti Sprendimo Nr. 2/2000 III priedo IIa priedėlio 2 ir 3 pastabose nustatytų kilmės taisyklių taikymą nuo 2003 m. birželio 30 d. Tas persvarstymas susijęs su tam tikriems cheminiams produktams, priskiriamiems Suderintos sistemos 2914 ir 2915 pozicijoms, taikomomis taisyklėmis, nustatytomis Sprendimo Nr. 2/2000 III priedo II priedėlyje;

               (2)2010 m. rugsėjo 17 d. Jungtinis komitetas priėmė sprendimą Nr. 1/2010
                  5
               , kuriuo trečią kartą pratęstas tose pastabose nustatytų kilmės taisyklių taikymas. Sprendimas Nr. 1/2010 taikomas iki 2014 m. birželio 30 d.;

               (3)manoma, kad, laikantis Europos Sąjungos ir Meksikos susitarimo atnaujinimo principų ir siekiant užtikrinti būsimų tam tikriems produktams taikomų taisyklių tęstinumą, tikslinga laikinai pratęsti Sprendimo Nr. 2/2000 III priedo IIa priedėlio 2 ir 3 pastabose nustatytų kilmės taisyklių taikymą nuo 2014 m. liepos 1 d. iki 2019 m. gruodžio 31 d.;

               (4)kadangi Sprendimo Nr. 2/2000 III priedo IIa priedėlio 2 ir 3 pastabose nustatytos taisyklės, kurių taikymas pratęstas Sprendimu Nr. 1/2010, nustojo galioti 2014 m. birželio 30 d., manoma, kad tikslinga naująjį pratęsimą taikyti atgaline data nuo 2014 m. liepos 1 d., kad būtų išvengta esamų ekonominių sąlygų sutrikdymo;

               (5)taikymo atgaline data tikslais atitinkamų cheminių produktų, importuotų į Sąjungą 2014 m. liepos 1 d. – 2015 m. birželio 30 d. laikotarpiu, kilmės įrodymo – EUR.1 judėjimo sertifikato arba sąskaitos faktūros deklaracijos – pateikimo laikotarpis pratęsiamas nuo dvejų metų iki trejų metų,

               PRIĖMĖ ŠĮ SPRENDIMĄ:

               1 straipsnis

               1. Pozicija, kurios Sąjungos vardu turi būti laikomasi Europos Sąjungos ir Meksikos jungtiniame komitete dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo, grindžiama prie šio sprendimo pridėtu Europos Sąjungos ir Meksikos jungtinio komiteto sprendimo projektu.

               2. Sąjungos atstovai Europos Sąjungos ir Meksikos jungtiniame komitete gali pritarti neesminiams Europos Sąjungos ir Meksikos Jungtinio komiteto sprendimo projekto, nurodyto 1 dalyje, pakeitimams be papildomo Tarybos sprendimo.

               2 straipsnis

               Priėmus Europos Sąjungos ir Meksikos Jungtinio komiteto sprendimą dėl EB ir Meksikos jungtinės tarybos sprendimo Nr. 2/2000 III priedo pakeitimų, jis skelbiamas Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

               FINANSINĖ TEISĖS AKTO PASIŪLYMO PAŽYMA

               1.PASIŪLYMO STRUKTŪRA

               1.1.Pasiūlymo pavadinimas

               1.2.Atitinkama (-os) politikos sritis (-ys) VGV / VGB sistemoje

               1.3.Pasiūlymo pobūdis

               1.4.Tikslas (-ai)

               1.5.Pasiūlymo pagrindas

               1.6.Trukmė ir finansinis poveikis

               1.7.Numatytas (-i) valdymo būdas (-ai)

               2.VALDYMO PRIEMONĖS

               2.1.Stebėsenos ir atskaitomybės taisyklės

               2.2.Valdymo ir kontrolės sistema

               2.3.Sukčiavimo ir pažeidimų prevencijos priemonės

               3.NUMATOMAS PASIŪLYMO (INICIATYVOS) FINANSINIS POVEIKIS

               3.1.Atitinkama (-os) daugiametės finansinės programos išlaidų kategorija (-os) ir biudžeto išlaidų eilutė (-ės)

               3.2.Numatomas poveikis išlaidoms

               3.2.1.Numatomo poveikio išlaidoms santrauka

               3.2.2.Numatomas poveikis veiklos asignavimams

               3.2.3.Numatomas poveikis administracinio pobūdžio asignavimams

               3.2.4.Suderinamumas su dabartine daugiamete finansine programa

               3.2.5.Trečiųjų šalių įnašai

               3.3.Numatomas poveikis įplaukoms

               FINANSINĖ TEISĖS AKTO PASIŪLYMO PAŽYMA

               1.PASIŪLYMO (INICIATYVOS) STRUKTŪRA

               1.1.Pasiūlymo (iniciatyvos) pavadinimas

                  Tarybos sprendimas dėl pozicijos, kurios Europos Sąjungos vardu turi būti laikomasi ES ir Meksikos jungtiniame komitete dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo dėl prekių kilmės sąvokos apibrėžties ir administracinio bendradarbiavimo metodų pakeitimų

               1.2.Atitinkama (-os) politikos sritis (-ys) VGV / VGB sistemoje
                  6

                  Įplaukų eilutė – 12 skyrius (Sprendimo 2007/436/EB, Euratomas 2 straipsnio 1 dalies a punkte nurodyti muitai ir kiti muitai).

               1.3.Pasiūlymo (iniciatyvos) pobūdis

               ☒ Pasiūlymas (iniciatyva) susijęs (-usi) su nauja priemone

               ◻ Pasiūlymas (iniciatyva) susijęs (-usi) su nauja priemone, kuri bus priimta įgyvendinus bandomąjį projektą ir (arba) atlikus parengiamuosius veiksmus
                  7

               ◻ Pasiūlymas (iniciatyva) susijęs (-usi) su esamos priemonės galiojimo pratęsimu

               ◻ Pasiūlymas (iniciatyva) susijęs (-usi) su priemone, perorientuota į naują priemonę

               1.4.Tikslas (-ai)

               1.4.1.Komisijos daugiametis (-čiai) strateginis (-iai) tikslas (-ai), kurio (-ių) siekiama šiuo pasiūlymu (šia iniciatyva)

                  Netaikoma

               1.4.2.Konkretus (-ūs) tikslas (-ai) ir atitinkama VGV / VGB veikla

                  ... konkretus tikslas

                  Netaikoma

                  Atitinkama VGV / VGB veikla

                  Muitai

               1.4.3.Numatomas (-i) rezultatas (-ai) ir poveikis

               Nurodyti poveikį, kurį pasiūlymas (iniciatyva) turėtų padaryti tiksliniams gavėjams (tikslinėms grupėms).

                  Meksikos ir ES prekybos cheminėmis medžiagomis, kurioms priskirti Suderintos sistemos (SS) kodai 2914 ir 2915 ir kurias reglamentuojančios konkretiems produktams taikomos kilmės taisyklės yra keičiamos, apimtis nesumažės.

               1.4.4.Rezultatų ir poveikio rodikliai

               Nurodyti pasiūlymo (iniciatyvos) įgyvendinimo stebėjimo rodiklius.

                  Netaikoma

               1.5.Pasiūlymo (iniciatyvos) pagrindas

               1.5.1.Trumpalaikiai arba ilgalaikiai poreikiai

                  Netaikoma

               1.5.2.Papildoma ES dalyvavimo nauda

                  Pasiūlymas priklauso išimtinei Europos Sąjungos kompetencijai.

               1.5.3.Panašios patirties išvados

                  Netaikoma

               1.5.4.Suderinamumas ir galima sąveika su kitomis atitinkamomis priemonėmis

                  Netaikoma

               1.6.Trukmė ir finansinis poveikis

               ☒ Pasiūlymo (iniciatyvos) trukmė ribota:

               –☒
                     pasiūlymas (iniciatyva) galioja nuo 2014 m. liepos 1 d. iki 2019 m. gruodžio 31 d.

               –◻
                     finansinis poveikis nuo MMMM iki MMMM.

               ◻ Pasiūlymo (iniciatyvos) trukmė neribota:

               –įgyvendinimo pradinis laikotarpis – nuo MMMM iki MMMM,

               –vėliau – visuotinis taikymas.

               1.7.Numatytas (-i) valdymo būdas (-ai)
                  8

               ◻ Tiesioginis valdymas, vykdomas Komisijos:

               –◻ padalinių, įskaitant Sąjungos delegacijų darbuotojus;

               –◻
                     vykdomųjų įstaigų.

               ☒ Pasidalijamasis valdymas kartu su valstybėmis narėmis.

               ◻ Netiesioginis valdymas, biudžeto vykdymo užduotis perduodant:

               –◻ trečiosioms šalims arba jų paskirtoms įstaigoms;

               –◻ tarptautinėms organizacijoms ir jų agentūroms (nurodyti);

               –◻ EIB ir Europos investicijų fondui;

               –◻ įstaigoms, nurodytoms Finansinio reglamento 208 ir 209 straipsniuose;

               –◻ viešosios teisės įstaigoms;

               –◻ įstaigoms, kurių veiklą reglamentuoja privatinė teisė, veikiančioms viešųjų paslaugų srityje, jeigu jos pateikia pakankamų finansinių garantijų;

               –◻ įstaigoms, kurių veiklą reglamentuoja valstybės narės privatinė teisė, kurioms pavesta įgyvendinti viešojo ir privačiojo sektorių partnerystę ir kurios pateikia pakankamų finansinių garantijų;

               –◻ asmenims, kuriems pavestas konkrečių BUSP veiksmų vykdymas pagal ES sutarties V antraštinę dalį ir kurie nurodyti atitinkamame pagrindiniame teisės akte.

               –Jei nurodomas daugiau kaip vienas valdymo būdas, išsamią informaciją pateikti šio punkto pastabų skiltyje.

               Pastabos

                  Netaikoma

               2.VALDYMO PRIEMONĖS

               2.1.Stebėsenos ir atskaitomybės taisyklės

               Nurodyti dažnumą ir sąlygas.

                  Netaikoma

               2.2.Valdymo ir kontrolės sistema

               2.2.1.Nustatyta rizika

                  Nenustatyta

               2.2.2.Informacija apie įdiegtą vidaus kontrolės sistemą

                  Netaikoma

               2.2.3.Kontrolės sąnaudų ir naudos apskaičiavimas ir numatomo klaidų rizikos lygio vertinimas

                  Netaikoma

               2.3.Sukčiavimo ir pažeidimų prevencijos priemonės

               Nurodyti dabartines arba numatytas prevencijos ir apsaugos priemones.

                  Netaikoma

               3.NUMATOMAS PASIŪLYMO (INICIATYVOS) FINANSINIS POVEIKIS

               3.1.Atitinkama (-os) daugiametės finansinės programos išlaidų kategorija (-os) ir biudžeto išlaidų eilutė (-ės)

               Netaikoma

               3.2.Numatomas poveikis išlaidoms

               3.2.1.Numatomo poveikio išlaidoms santrauka

               Netaikoma

               3.2.2.Numatomas poveikis veiklos asignavimams

               –☒
                     Pasiūlymui (iniciatyvai) įgyvendinti veiklos asignavimai nenaudojami

               –◻
                     Pasiūlymui (iniciatyvai) įgyvendinti veiklos asignavimai naudojami taip:

               3.2.3.Numatomas poveikis administracinio pobūdžio asignavimams

               3.2.3.1.Santrauka

               –☒
                     Pasiūlymui (iniciatyvai) įgyvendinti administracinio pobūdžio asignavimų nenaudojama

               –◻
                     Pasiūlymui (iniciatyvai) įgyvendinti administracinio pobūdžio asignavimai naudojami taip:

               3.2.3.2.Numatomi žmogiškųjų išteklių poreikiai

               –☒
                     Pasiūlymui (iniciatyvai) įgyvendinti žmogiškųjų išteklių nenaudojama.

               –◻
                     Pasiūlymui (iniciatyvai) įgyvendinti žmogiškieji ištekliai naudojami taip:

               3.2.4.Suderinamumas su dabartine daugiamete finansine programa

               –☒
                     Pasiūlymas (iniciatyva) atitinka dabartinę daugiametę finansinę programą.

               –◻
                     Atsižvelgiant į pasiūlymą (iniciatyvą), reikės pakeisti daugiametės finansinės programos atitinkamos išlaidų kategorijos programavimą.

                  Paaiškinti, kaip reikia pakeisti programavimą, ir nurodyti atitinkamas biudžeto eilutes bei sumas.

                  Netaikoma

               –◻
                     Įgyvendinant pasiūlymą (iniciatyvą) būtina taikyti lankstumo priemonę arba patikslinti daugiametę finansinę programą.

                  Paaiškinti, ką reikia atlikti, ir nurodyti atitinkamas išlaidų kategorijas, biudžeto eilutes ir sumas.

                  Netaikoma

               3.2.5.Trečiųjų šalių įnašai

               –Pasiūlyme (iniciatyvoje) nenumatyta bendro su trečiosiomis šalimis finansavimo.

               3.3.Numatomas poveikis įplaukoms

               –◻
                     Pasiūlymas (iniciatyva) neturi finansinio poveikio įplaukoms.

               –☒
                     Pasiūlymas (iniciatyva) turi finansinį poveikį:

               nuosaviems ištekliams

               įvairioms įplaukoms

               mln. EUR (tūkstantųjų tikslumu)

                        Biudžeto įplaukų eilutė

                        Einamųjų finansinių metų asignavimai

                        Pasiūlymo (iniciatyvos) poveikis
                           9

                        N
                         metai

                        N+1
                         metai

                        N+2
                         metai

                        N+3
                         metai

                        N+4
                         metai

                        N+5
                         metai

                        Iš viso

                        120 straipsnis

                        20 000 500 000

                        −2,5

                        −5

                        −5

                        −5

                        −5

                        −5

                        −27,5

               Įvairių asignuotųjų įplaukų atveju nurodyti biudžeto išlaidų eilutę (-es), kuriai (-ioms) daromas poveikis.

                  Netaikoma

               Nurodyti poveikio įplaukoms apskaičiavimo metodą.

                  Tam tikroms iš Meksikos importuojamoms cheminėms medžiagoms, kurioms priskirti SS kodai 2914 ir 2915, taikomas 5,5 % didžiausio palankumo režimo muitas. Pakeitus tam tikriems produktams taikomas kilmės taisykles, tas chemines medžiagas būtų galima importuoti taikant 0 % lengvatinį muitą.

                     (1)
                  OL C 326, 2012 10 26, p. 146.

                     (2)
                  OL L 276, 2000 10 28, p. 45.

                     (3)
                  OL L 245, 2000 9 29, p. 1; OL L 157, 2000 6 30, p. 10.

                     (4)
                  OL L 245, 2000 9 29, p. 1167.

                     (5)
                  OL L 277, 2010 10 21, p. 30.

                     (6)
                  VGV – veikla grindžiamas valdymas, VGB –  veikla grindžiamas biudžeto sudarymas.

                     (7)
                  Kaip nurodyta Finansinio reglamento 54 straipsnio 2 dalies a arba b punkte.

                     (8)
                  Informacija apie valdymo būdus ir nuorodos į Finansinį reglamentą pateikiamos svetainėje „BudgWeb“

                     http://www.cc.cec/budg/man/budgmanag/budgmanag_en.html.

                     (9)
                  Tradiciniai nuosavi ištekliai (muitai, cukraus mokesčiai) turi būti nurodomi grynosiomis sumomis, t. y. iš bendros sumos atskaičius 25 % surinkimo sąnaudų.

    ---documentbreak---

               EUROPOS KOMISIJA
            Briuselis, 2017 02 08
            COM(2017) 65 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi ES ir Meksikos jungtiniame komitete dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo dėl prekių kilmės sąvokos apibrėžties ir administracinio bendradarbiavimo metodų pakeitimų

               EUROPOS SĄJUNGOS IR MEKSIKOS JUNGTINIO KOMITETO SPRENDIMAS Nr. X/XXXX

               XX XXXXXX XXXX

               dėl 2000 m. kovo 23 d. EB ir Meksikos jungtinės tarybos sprendimo Nr. 2/2000 III priedo dėl prekių kilmės sąvokos apibrėžties ir administracinio bendradarbiavimo metodų pakeitimų

               JUNGTINIS KOMITETAS,

               atsižvelgdamas į 2000 m. kovo 23 d. EB ir Meksikos jungtinės tarybos sprendimą Nr. 2/2000 (toliau – Sprendimas Nr. 2/2000) ir į jo III priedą, ypač jo 38 straipsnį,

               kadangi:

               (1)
                     Sprendimo Nr. 2/2000 III priede nustatytos prekių kilmės taisyklės, taikomos produktams, kurių kilmės vieta yra susitarimo šalių teritorija;

               (2)
                     tam tikriems produktams, priskiriamiems Suderintos sistemos 2914 ir 2915 pozicijoms, taikomos kilmės taisyklės turėtų būti iš dalies pakeistos, kad būtų galima laikinai – nuo 2014 m. liepos 1 d. iki 2019 m. gruodžio 31 d. – taikyti Sprendimo Nr. 2/2000 III priedo IIa priedėlio 2 ir 3 pastabose nustatytas tam tikriems produktams taikomas kilmės taisykles, ir atnaujintos, kad atnaujintos tam tikriems produktams taikomos kilmės taisyklės atitiktų naujausius prekybos susitarimus. Manoma, kad naują pratęsimą tikslinga taikyti atgaline data nuo 2014 m. liepos 1 d., kad būtų išvengta esamų ekonominių sąlygų sutrikdymo;

               (3)
                     Sprendimo Nr. 2/2000 III priedo V priedėlyje nustatytas laikotarpis, kuriuo kiekviena Šalis pripažįsta EUR.1 judėjimo sertifikatą, išduotą atgaline data, kaip nurodyta to priedo 17 straipsnio 3 dalyje, arba kuriuo eksportuotojas pateikia sąskaitos faktūros deklaraciją importuojančios Šalies muitinei po produktų eksporto, kaip nustatyta Sprendimo Nr. 2/2000 III priedo 20 straipsnio 6 dalyje;

               (4)
                     Suderintos sistemos 2914 ir 2915 pozicijoms priskiriamų produktų, importuotų į ES 2014 m. liepos 1 d. – 2015 m. birželio 30 d. laikotarpiu, atveju šis pateikimo laikotarpis turėtų būti pratęstas iki trejų metų, siekiant atsižvelgti į tiems produktams taikomų kilmės taisyklių pakeitimus, taikomus atgaline data;

               (5)
                     Sprendimo Nr. 2/2000 III priedo V priedėlis turėtų būti iš dalies pakeistas, siekiant jį suderinti su pakeistu laikotarpiu ir su Sprendimo Nr. 2/2000 III priedo 17 straipsnio 3 dalimi ir 20 straipsnio 6 dalimi;

               (6)
                     todėl EB ir Meksikos jungtinės tarybos sprendimo Nr. 2/2000 III priedas turėtų būti atitinkamai iš dalies pakeistas,

               NUSPRENDĖ:

               1 straipsnis

               1. Sprendimo Nr. 2/2000 III priedo II priedėlis iš dalies keičiamas taip, kaip nustatyta šio spendimo I priede.

               2. Sprendimo Nr. 2/2000 III priedo V priedėlis pakeičiamas, kaip nustatyta šio spendimo II priede.

               2 straipsnis

               Šis sprendimas įsigalioja 45-tą dieną po jo priėmimo.

               Jis taikomas nuo 2014 m. liepos 1 d.

               Priimta XXXX, 2017 XX XX

               Jungtinio komiteto vardu

               I PRIEDAS

               Sprendimo Nr. 2/2000 III priedo II priedėlis iš dalies keičiamas taip:

               (1)
                      įterpiamas šis įrašas:

                        „SS pozicija

                        Produkto aprašymas

                        Kilmės statuso neturinčių medžiagų apdorojimo ar perdirbimo operacijos, suteikiančios kilmės statusą

                        (1)

                        (2)

                        (3)                  arba                     (4)

                        ex 2914*

                        Diacetono alkoholis

                        Metilizobutilketonas

                        Mezitiloksidas

                        Gamyba iš acetono

                        Gamyba, kurios metu vyksta cheminė reakcija**

               * Taikoma nuo 2014 m. liepos 1 d. iki 2019 m. gruodžio 31 d.

               ** Cheminė reakcija – procesas (įskaitant biocheminį procesą), kuriam įvykus suyra tarpmolekuliniai ryšiai ir susiformuoja nauji tarpmolekuliniai ryšiai arba pasikeičia erdvinis atomų ir molekulių išsidėstymas ir molekulė įgyja naują struktūrą.

               Kilmės tikslais neatsižvelgiama į šiuos procesus:

               (a)tirpinimą vandenyje arba kituose tirpikliuose;

               (b)tirpiklių, įskaitant tirpiklinį vandenį, pašalinimą; arba

               (c)kristalizacinio vandens pridėjimą arba pašalinimą.

               (2)
                     SS 2915 pozicijos įrašas pakeičiamas taip:

                        „SS pozicija

                        Produkto aprašymas

                        Kilmės statuso neturinčių medžiagų apdorojimo ar perdirbimo operacijos, suteikiančios kilmės statusą

                        (1)

                        (2)

                        (3)                  arba                     (4)

                        2915*

                        Sočiosios alifatinės monokarboksirūgštys ir jų anhidridai, halogenidai, peroksidai ir peroksirūgštys; jų halogeninti, sulfoninti, nitrinti arba nitrozinti dariniai, išskyrus:

                        Gamyba iš bet kuriai pozicijai priskiriamų medžiagų. Tačiau visų panaudotų medžiagų, priskiriamų 2915 ir 2916 pozicijoms, vertė negali viršyti 20 % produkto gamintojo kainos

                        Gamyba, kuriai panaudotų visų medžiagų vertė sudaro ne daugiau kaip 40 % produkto gamintojo kainos (ex-works kainos)

                        Acetanhidridas, etil- ir n-butilacetatas, vinilacetatas, izopropil- ir metilamilacetatas, mono-, di- arba trichloracto rūgštys, jų druskos ir esteriai

                        Gamyba iš bet kuriai pozicijai priskiriamų medžiagų. Tačiau visų panaudotų medžiagų, priskiriamų 2916 pozicijai, vertė negali viršyti 20 % produkto gamintojo kainos

                        Gamyba, kurios metu vyksta cheminė reakcija**

               *
                     Taikoma nuo 2014 m. liepos 1 d. iki 2019 m. gruodžio 31 d.

               ** Cheminė reakcija – procesas (įskaitant biocheminį procesą), kuriam įvykus suyra tarpmolekuliniai ryšiai ir susiformuoja nauji tarpmolekuliniai ryšiai arba pasikeičia erdvinis atomų ir molekulių išsidėstymas ir molekulė įgyja naują struktūrą.

               Kilmės tikslais neatsižvelgiama į šiuos procesus:

               (a)
                     tirpinimą vandenyje arba kituose tirpikliuose;

               (b)
                     tirpiklių, įskaitant tirpiklinį vandenį, pašalinimą; arba

               (c)
                     kristalizacinio vandens pridėjimą arba pašalinimą.

               II PRIEDAS

               Sprendimo Nr. 2/2000 III priedo V priedėlis iš dalies keičiamas taip:

               „V priedėlis

               LAIKOTARPIS, KURIUO MUITINĖ PRIIMA EUR.1 JUDĖJIMO SERTIFIKATĄ, IŠDUOTĄ ATGALINE DATA PAGAL III PRIEDO 17 STRAIPSNIO 3 DALĮ, IR KURIUO PATEIKIAMA SĄSKAITOS FAKTŪROS DEKLARACIJA PAGAL TO PRIEDO 20 STRAIPSNIO 6 DALĮ

               1. Importo į Europos Sąjungą atveju: šis laikotarpis yra dveji metai nuo tada, kai produktai, kuriems skirtas EUR.1 judėjimo sertifikatas, importuojami. II priedėlyje nurodytų SS ex 2914 ir 2915 pozicijoms priskiriamų produktų, įvežtų į Europos Sąjungą 2014 m. liepos 1 d. – 2015 m. birželio 30 d. laikotarpiu, atveju šis laikotarpis yra treji metai nuo tada, kai produktai, kuriems skirtas EUR.1 judėjimo sertifikatas, importuojami.

               2. Importo į Meksiką atveju: šis laikotarpis yra vieni metai nuo tada, kai produktai, kuriems skirtas EUR.1 judėjimo sertifikatas, importuojami.“


Svarbus teisinis pranešimas

|

52009PC0460

Pasiūlymas Tarybos sprendimas dėl Bendrijos pozicijos Tarptautinėje džiuto tyrimų grupės taryboje dėl 2001 m. Susitarimo, nustatančio Tarptautinės džiuto tyrimų grupės įgaliojimus, pratęsimo  /* KOM/2009/0460 galutinis */

	[pic] | EUROPOS BENDRIJŲ KOMISIJA |Briuselis, 8.9.2009KOM(2009) 460 galutinisPasiūlymasTARYBOS SPRENDIMASdėl Bendrijos pozicijos Tarptautinėje džiuto tyrimų grupės taryboje dėl 2001 m. Susitarimo, nustatančio Tarptautinės džiuto tyrimų grupės įgaliojimus, pratęsimoAIŠKINAMASIS MEMORANDUMAS2001 m. Tarptautinį susitarimą, nustatantį Tarptautinės džiuto tyrimų grupės įgaliojimus, Europos bendrija priėmė 2002 m. balandžio 15 d. Tarybos sprendimu 2002/312/EB. Susitarimas įsigaliojo 2002 m. balandžio 27 d. aštuonerių metų laikotarpiui ir, jei jo galiojimas nebus pratęstas, nustos galioti 2010 m. balandžio 26 d.2009 m. balandžio 5–6 d. Dakoje vykusiame Tarptautinės džiuto tyrimų grupės tarybos posėdyje nariai vienbalsiai preliminariai susitarė dėl Tarptautinės džiuto tyrimų grupės kadencijos pratęsimo pirminiam dviejų metų laikotarpiui pagal 25 taisyklės b dalį, tačiau tą oficialiai turi patvirtinti nacionalinės institucijos. Šiuo pratęsimu nariams būtų suteikta pakankamai laiko įvertinti Grupę ir galiausiai nuspręsti, ar derėtis dėl šį susitarimą pakeisiančio susitarimo, Susitarimą pratęsus dar dvejiems metams.Europos bendrijos dalyvavimas Susitarime atitinka jos išimtinę kompetenciją.Siūlomu sprendimu nekeičiamas Europos bendrijos įnašas į Tarptautinės džiuto tyrimų grupės administracinį biudžetą; jis toliau mokamas už kiekvienus finansinius metus.Šio pasiūlymo tikslas yra įgalioti Europos bendriją balsuoti už Susitarimo pratęsimą.Atsižvelgdama į tai, Komisija prašo Tarybos priimti pridėtą sprendimą.PasiūlymasTARYBOS SPRENDIMASdėl Bendrijos pozicijos Tarptautinėje džiuto tyrimų grupės taryboje dėl 2001 m. Susitarimo, nustatančio Tarptautinės džiuto tyrimų grupės įgaliojimus, pratęsimoEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač jos 133 straipsnį kartu su jos 300 straipsnio 2 dalies antra pastraipa,atsižvelgdama į Komisijos pasiūlymą[1],kadangi:(1) 2001 m. Susitarimą, nustatantį Tarptautinės džiuto tyrimų grupės įgaliojimus, Europos bendrija pasirašė ir patvirtino 2002 m. balandžio 15 d. Tarybos sprendimu 2002/312/EB[2].(2) Pagal 25 taisyklės a ir b dalis 2001 m. Susitarimas, nustatantis Tarptautinės džiuto tyrimų grupės įgaliojimus, nustos galioti 2010 m. balandžio 26 d., jei nebus pratęstas Tarptautinės džiuto tyrimų grupės tarybos sprendimu vienam ar dviems laikotarpiams, kurių bendra trukmė neviršija ketverių metų.(3) Minėto susitarimo pratęsimas atitinka Europos bendrijos interesus.(4) Turi būti nustatyta Europos bendrijos pozicija Tarptautinėje džiuto tyrimų grupės taryboje,NUSPRENDĖ:Vienintelis straipsnisEuropos Bendrijos pozicija Tarptautinėje džiuto tyrimų grupės taryboje: balsuoti už 2001 m. Susitarimo, nustatančio Tarptautinės džiuto tyrimų grupės įgaliojimus, pratęsimą vienam ar dviems laikotarpiams, kurių bendra trukmė neviršija ketverių metų, ir pranešti apie šį pratęsimą Jungtinių Tautų generaliniam sekretoriui.Priimta BriuselyjeTarybos varduPirmininkas [1] OL C[2] OL L 112, 2002 4 27, p. 34.


               EUROPOS KOMISIJA
            Briuselis, 2016 02 26
            COM(2016) 89 final
            2016/0053(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios turi laikytis Sąjunga OTIF Pavojingų krovinių vežimo ekspertų komiteto 54-ojoje sesijoje dėl tam tikrų Tarptautinio vežimo geležinkeliais sutarties (COTIF) C priedėlio pakeitimų, taikytinų nuo 2017 m. sausio 1 d.

               AIŠKINAMASIS MEMORANDUMAS

               1.PASIŪLYMO APLINKYBĖS

                  Siūlomu Tarybos sprendimu siekiama nustatyti Europos Sąjungos poziciją Tarptautinio vežimo geležinkeliais tarpvyriausybinės organizacijos (OTIF) Pavojingų krovinių vežimo ekspertų komitete (toliau – RID ekspertų komitetas), kurio posėdis įvyks 2016 m. gegužės 25 d., dėl Tarptautinio vežimo geležinkeliais sutarties (COTIF) C priedėlio priede išdėstytų tam tikrų techninių ir administracinių nuostatų pakeitimų, dėl kurių tas komitetas turi priimti sprendimą.

                  Pirmiau minėtas priedas, paprastai vadinamas RID, yra tarptautinio pavojingų krovinių vežimo geležinkeliais tarp RID taisykles taikančių COTIF susitariančiųjų šalių (toliau – RID susitariančiosios valstybės) reguliavimo priemonė.

               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

                  Tarptautinio pobūdžio nuostatas dėl pavojingų krovinių vežimo yra nustačiusios įvairios tarptautinės organizacijos, kaip antai OTIF, Jungtinių Tautų Europos ekonominė komisija (JT EEK) ir įvairios Jungtinių Tautų specializuotosios agentūros. Kadangi taisyklės turi derėti tarpusavyje, šį darbą atliekančios organizacijos sukūrė sudėtingą tarptautinę koordinavimo ir derinimo sistemą. Nuostatos priderinamos po dvejus metus trukusio darbo.

                  Rengiantis priimti šiuos pakeitimus konsultuotasi su įvairiais viešojo ir privačiojo sektorių ekspertais. Rengiant pakeitimus įvyko šie techninio pobūdžio posėdžiai:

                  Jungtinių Tautų Pavojingų krovinių vežimo ekspertų pakomitečio posėdžiai, surengti per

               1) 43iąją sesiją, vykusią Ženevoje 2013 m. birželio 24–28 d.,

               2) 44ąją sesiją, vykusią Ženevoje 2013 m. lapkričio 25 d. – gruodžio 4 d.,

               3) 45ąją sesiją, vykusią Ženevoje 2014 m. birželio 23 d. – liepos 2 d., ir

                  4) 46ąją sesiją, vykusią Ženevoje 2014 m. gruodžio 1–9 d.,

                  JT EEK ir OTIF bendri RID ekspertų komiteto ir Pavojingų krovinių vežimo darbo grupės posėdžiai, surengti per

                  1) 2014 m. rudens sesiją, vykusią Ženevoje 2014 m. rugsėjo 15–19 d.,

                  2) 2015 m. pavasario sesiją, vykusią Berne 2015 m. kovo 23–27 d.,

                  3) 2015 m. rudens sesiją, vykusią Ženevoje 2015 m. rugsėjo 15–25 d., ir

                  4) bus surengtas dar vienas bendras posėdis (per 2016 m. pavasario sesiją, vyksiančią Berne 2016 m. kovo 14–18 d.), per kurį, kaip tikimasi, bus pasiūlyta papildomų pakeitimų, taikytinų nuo 2017 m. sausio 1 d.,

                  RID ekspertų komiteto nuolatinės darbo grupės posėdžiai, surengti per

                  1) 4ąją sesiją, vykusią Madride 2014 m. lapkričio 17–20 d., ir

                  2) 5ąją sesiją, vykusią Zagrebe 2015 m. lapkričio 23–27 d.

                  Per šiuos posėdžius ekspertų komitetai išnagrinėjo ir apsvarstė atskirus pasiūlymus dėl pakeitimų. Dėl daugumos rekomenduotų veiksmų susitarta vieningai. Kai kurie pasiūlymai rekomenduoti atsižvelgiant į daugumos ekspertų nuomonę. Sprendimus dėl šių pasiūlymų OTIF Pavojingų krovinių vežimo ekspertų komitetas priims 2016 m. gegužės 25 d.

                  2015 m. gruodžio 14 d. Pavojingų krovinių vežimo komiteto, įsteigto pagal 2008 m. rugsėjo 24 d. Europos Parlamento ir Tarybos direktyvą 2008/68/EB dėl pavojingų krovinių vežimo vidaus keliais
                     1
                  , posėdyje surengtos pirminės diskusijos dėl pasiūlymų.

               3.TEISINIAI PASIŪLYMO ASPEKTAI

                  2011 m. liepos mėn. Tarybos sprendimu 2013/103/ES
                     2
                   Europos Sąjunga prisijungė prie COTIF. COTIF – tai mišri sutartis, kurios susitariančiosios šalys yra Sąjunga ir dauguma valstybių narių. Sprendimo III priede nustatyta Tarybos, valstybių narių ir Komisijos dalyvavimo OTIF procedūrose vidaus tvarka. Balsuojant išimtinei ES kompetencijai priklausančiais klausimais, ES balsų skaičius atitinka visų valstybių narių, kurios yra COTIF valstybės narės, balsų skaičių. COTIF valstybėmis narėmis yra 26 ES valstybės narės. Šiuo metu yra 45 RID susitariančiosios valstybės ir 50 OTIF valstybių narių.

                  Nuo 1997 m. sausio 1 d. Europos Sąjunga RID nuostatas taiko visų rūšių vežimui ES teritorijoje; iš pradžių jos buvo taikomos pagal 1996 m. liepos 23 d. Tarybos direktyvą 96/49/EB dėl valstybių narių teisės aktų, susijusių su pavojingų krovinių vežimu geležinkeliais, suderinimo
                     3
                  . 2008 metais Direktyvą 96/49/EB pakeitė Direktyva 2008/68/EB; naujojoje direktyvoje laikomasi ankstesnės direktyvos principų.

                  Direktyvos 2008/68/EB 4 straipsnyje dėl trečiųjų šalių nustatyta, kad „pavojingų krovinių vežimas tarp valstybių narių ir trečiųjų šalių leidžiamas laikantis ADR, RID arba ADN reikalavimų, jei prieduose nenurodyta kitaip“. Be to, direktyvos 12 konstatuojamoje dalyje nustatyta, kad „trečiosiose šalyse registruotoms transporto priemonėms turėtų būti leidžiama vykdyti tarptautinį pavojingų krovinių vežimą valstybių narių teritorijose, jei jos laikosi atitinkamų ADR, RID, ADN ir šios direktyvos nuostatų“. Todėl dalykas, su kuriuo susiję minėti pakeitimai, priklauso vien tik išimtinei Sąjungos kompetencijai.

                  Taigi pagal COTIF 35 straipsnį RID ekspertų komiteto priimti pakeitimai visoms susitariančiosioms šalims įsigalioja pirmąją šešto mėnesio dieną skaičiuojant nuo to mėnesio, per kurį generalinis sekretorius apie juos pranešė susitariančiosioms šalims. Per keturis mėnesius nuo šio pranešimo dienos susitariančioji šalis gali pateikti prieštaravimą. Pakeitimas neįsigalioja, jei prieštaravimą pateikia ketvirtadalis susitariančiųjų šalių.

                  Tose susitariančiosiose šalyse, kurios per nustatytą laiką pareiškė prieštaraujančios vienam iš sprendimų, nuo sprendimų įsigaliojimo momento viso atitinkamo priedėlio taikymas sustabdomas tiek, kiek tai susiję su susisiekimu su tomis susitariančiosiomis šalimis ir tarp jų. Tačiau jei prieštaravimas pareikštas dėl techninio standarto patvirtinimo arba vienodų techninių normų priėmimo, nuo sprendimų įsigaliojimo dienos sustabdomas tik to standarto arba tų normų taikymas susisiekimui su tomis valstybėmis narėmis ir tarp jų; ta pati taisyklė taikoma ir tuo atveju, kai pareikštas dalinis prieštaravimas.

                  Jei prieštaravimų nepareikš pakankamas skaičius šalių, tikimasi, kad su šiuo pasiūlymu susiję pakeitimai įsigalios 2017 m. sausio 1 d., taps privalomi Sąjungai bei valstybėms narėms ir sudarys neatskiriamą Sąjungos acquis dalį.

                  Galiausiai, COTIF 38 straipsnyje nustatyta, kad, naudodamosi 35 straipsnio 2 ir 4 dalyse numatytomis teisėmis balsuoti ir pareikšti prieštaravimų, regioninės organizacijos, visų pirma Europos Sąjunga, turi tiek balsų, kiek jos turi narių, kurie kartu yra ir Organizacijai priklausančios valstybės narės.

                  Pasiūlymas parengtas remiantis Tarybos sprendimo dėl ES prisijungimo prie COTIF nuostatomis. Siūlomo Tarybos sprendimo teisinis pagrindas – SESV 91 straipsnis kartu su 218 straipsnio 9 dalimi.

                  Pasiūlymo projekto 1 straipsnyje pateiktas išsamus numatomų pakeitimų sąrašas ir nurodyta, kuriems pakeitimams Sąjunga gali pritarti. Atsižvelgiant į technologinę pažangą, numatomi pakeitimai laikomi tinkamais siekiant užtikrinti saugų ir ekonomiškai efektyvų pavojingų krovinių vežimą, ir todėl jiems gali būti pritarta.

               4.ĮGYVENDINIMAS EUROPOS SĄJUNGOJE

                  Tie pirmiau nurodyti pakeitimai, kurie taps privalomi Sąjungai, turės būti įtraukti į Direktyvą 2008/68/EB dėl pavojingų krovinių vežimo vidaus keliais, pagal kurią pavojingų krovinių vežimui keliais, geležinkeliais ar vidaus vandenų keliais valstybėse narėse ar tarp jų taikomos vienodos COTIF nustatytos taisyklės. Todėl Komisijai suteikti įgaliojimai priimant įgyvendinimo aktus Direktyvos 2008/68/EB II priedo II.1 skirsnį priderinti prie mokslo ir technikos pažangos. Pasibaigus terminui pareikšti prieštaravimą dėl OTIF generalinio sekretoriaus paskelbto pranešimo, Komisija pradės priderinimo procedūrą.

               2016/0053 (NLE)

               Pasiūlymas

               TARYBOS SPRENDIMAS

               kuriuo nustatoma pozicija, kurios turi laikytis Sąjunga OTIF Pavojingų krovinių vežimo ekspertų komiteto 54-ojoje sesijoje dėl tam tikrų Tarptautinio vežimo geležinkeliais sutarties (COTIF) C priedėlio pakeitimų, taikytinų nuo 2017 m. sausio 1 d.

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 2013/103/ES
                  4
                Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties su pakeitimais, padarytais 1999 m. birželio 3 d. Vilniaus protokolu (toliau – COTIF);

               (2)visos valstybės narės, išskyrus Kiprą ir Maltą, yra COTIF susitariančiosios šalys ir ją taiko;

               (3)Europos Parlamento ir Tarybos direktyvoje 2008/68/EB
                  5
                nustatyti pavojingų krovinių vežimo keliais, geležinkeliais ar vidaus vandenų keliais valstybėse narėse ar tarp jų reikalavimai, darant nuorodą į COTIF C priedėlyje pateiktas Pavojingų krovinių tarptautinio vežimo geležinkeliais taisykles (RID priedą). Be to, tos direktyvos 4 straipsnyje nustatyta, kad „pavojingų krovinių vežimas tarp valstybių narių ir trečiųjų šalių leidžiamas laikantis ADR, RID arba ADN reikalavimų, jei prieduose nenurodyta kitaip“;

               (4)tikimasi, kad pagal COTIF 13 straipsnio 1 dalies d punktą įsteigtas Pavojingų krovinių vežimo ekspertų komitetas 54-ojoje sesijoje, kuri turi įvykti 2016 m. gegužės 25 d., nuspręs dėl tam tikrų RID priedo pakeitimų. Šiais techninių standartų arba vienodų techninių normų pakeitimais siekiama užtikrinti saugų ir veiksmingą pavojingų krovinių vežimą, kartu atsižvelgiant į sektoriaus mokslinę ir techninę pažangą ir į kuriamas naujas medžiagas bei produktus, kurie vežami kelia pavojų;

               (5)Direktyvos 2008/68/EB 9 straipsniu įsteigtas Pavojingų krovinių vežimo komitetas surengė pirmines diskusijas dėl šių pakeitimų;

               (6)visi siūlomi pakeitimai yra pagrįsti ir naudingi, todėl Sąjunga turėtų jiems pritarti,

               PRIĖMĖ ŠĮ SPRENDIMĄ:

               1 straipsnis

               Europos Sąjungos pozicija

               1.   Pozicija, kurios Europos Sąjunga turi laikytis pagal Tarptautinio vežimo geležinkeliais sutartį rengiamoje Pavojingų krovinių vežimo ekspertų komiteto 54-ojoje sesijoje, atitinka šio sprendimo priedą.

               2.   Dėl neesminių šio sprendimo priede nurodytų dokumentų pakeitimų Sąjungos atstovai tame komitete gali sutarti be tolesnio Tarybos sprendimo.

               2 straipsnis

               Paskelbimas

               Šis sprendimas skelbiamas Europos Sąjungos oficialiajame leidinyje ir nurodoma jo įsigaliojimo diena.

               3 straipsnis

               Įsigaliojimas

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  OL L 260, 2008 9 30, p. 8.

                     (2)
                  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (3)
                  OL L 235, 1996 9 17, p. 25.

                     (4)
                  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (5)
                  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).

    ---documentbreak---

               EUROPOS KOMISIJA
            Briuselis, 2016 02 26
            COM(2016) 89 final
            PRIEDAS
            prie
            Pasiūlymo dėl Tarybos sprendimo
            kuriuo nustatoma pozicija, kurios turi laikytis Sąjunga OTIF Pavojingų krovinių vežimo ekspertų komiteto 54-ojoje sesijoje dėl tam tikrų Tarptautinio vežimo geležinkeliais sutarties (COTIF) C priedėlio pakeitimų, taikytinų nuo 2017 m. sausio 1 d.

               PRIEDAS

               prie

               Pasiūlymo dėl Tarybos sprendimo

               kuriuo nustatoma pozicija, kurios turi laikytis Sąjunga OTIF Pavojingų krovinių vežimo ekspertų komiteto 54-ojoje sesijoje dėl tam tikrų Tarptautinio vežimo geležinkeliais sutarties (COTIF) C priedėlio pakeitimų, taikytinų nuo 2017 m. sausio 1 d.

                        Pasiūlymas

                        Informacinis dokumentas

                        Dalykas

                        Pastabos

                        ES pozicija

                        1

                        OTIF/RID/CE/GTP/2015/2

                        OTIF/RID/CE/GTP/INF.14

                        OTIF/RID/CE/GTP/INF.15

                        Už priežiūrą atsakingų subjektų pareigų nustatymas RID

                        OTIF nuolatinės darbo grupės techninis susitarimas priimti iš dalies pakeistą tekstą

                        Pritaria nuolatinės darbo grupės patikslintiems pakeitimams

                        2

                        OTIF/RID/CE/GTP/2015/3

                        RID/ADR/ADN 4.3 skyriaus specialiosios taisyklės TU16 pakeitimai

                        OTIF nuolatinės darbo grupės techninis susitarimas

                        Pritaria nuolatinės darbo grupės patikslintiems pakeitimams

                        3

                        OTIF/RID/CE/GTP/2015/5

                        Vežėjo pareiga informuoti traukinio mašinistą apie pavojingų krovinių vietą traukinyje

                        OTIF nuolatinės darbo grupės techninis susitarimas

                        Pritaria nuolatinės darbo grupės patikslintiems pakeitimams

                        4

                        OTIF/RID/CE/GTP/2015/6

                        Minkštieji biriųjų krovinių konteineriai

                        OTIF nuolatinės darbo grupės techninis susitarimas

                        Pritaria dokumento OTIF/RID/CE/GTP/2015/12 tekstui dėl minkštųjų biriųjų krovinių konteinerių

                        5

                        OTIF/RID/CE/GTP/2015/7

                        Terminų „nedalomasis krovinys“ ir „vagono krovinys“ apibrėžtys

                        OTIF nuolatinės darbo grupės techninis susitarimas

                        Pritaria pakeitimams

                        6

                        OTIF/RID/CE/GTP/2015/12

                        OTIF/RID/CE/GTP/2015/INF.2

                        OTIF/RID/CE/GTP/2015/INF.3

                        Įvairūs konsoliduoti pakeitimai, dėl kurių susitarė nuolatinė darbo grupė

                        OTIF nuolatinės darbo grupės techninis susitarimas

                        Pritaria pakeitimams

                        7

                        Ten pat

                        Pakeitimai, kuriuos nuolatinė darbo grupė turi išnagrinėti išsamiau

                        -

                        -

                        8

                        Ten pat

                        Pakeitimai, dėl kurių reikalinga bendra nuomonė, kuri turi būti pasiekta bendrame JT EEK ir OTIF posėdyje

                        Reikia sudaryti palankesnes sąlygas veiksmingam daugiarūšiam vežimui

                        Pritaria bendrame posėdyje rekomenduotiems pakeitimams

                        9

                        OTIF/RID/CE/GTP/2015/14

                        Pranešimai apie įvykius, susijusius su pavojingaisiais kroviniais, pagal RID 1.8.5 punktą; Hamburgas (Bilverderis), 2013 m. liepos 3 d.

                        OTIF nuolatinės darbo grupės techninis susitarimas

                        Pritaria nuolatinės darbo grupės patikslintiems pakeitimams

                        10

                        OTIF/RID/CE/GTP/2015/INF.4

                        Kelių transporto priemonių saugusis atstumas

                        OTIF nuolatinės darbo grupės techninis susitarimas

                        Pritaria pakeitimams


               EUROPOS KOMISIJA
            Briuselis, 2016 04 08
            COM(2016) 186 final
            2016/0102(NLE)
            Pasiūlymas
            TARYBOS SPRENDIMAS
            dėl Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               Tarybos reglamente (EB) Nr. 539/2001
                  1
                pateikti trečiųjų šalių, kurių piliečiai, kirsdami valstybių narių išorės sienas, privalo turėti vizą, ir trečiųjų šalių, kurių piliečiams toks reikalavimas netaikomas, sąrašai. Reglamentą (EB) Nr. 539/2001 taiko visos valstybės narės, išskyrus Airiją ir Jungtinę Karalystę.

               Europos Parlamento ir Tarybos reglamentu (ES) Nr. 509/2014
                  2
                iš dalies pakeitus Reglamentą (EB) Nr. 539/2001 į II priedo sąrašą, kuriame nurodomos trečiosios šalys, kurių piliečiams netaikomas reikalavimas turėti vizą, įtraukta 19 šalių. Tos 19 šalių yra Dominika, Grenada, Jungtiniai Arabų Emyratai, Kiribatis, Kolumbija, Maršalo Salos, Mikronezija, Nauru, Palau, Peru, Rytų Timoras, Saliamono Salos, Samoa, Sent Lusija, Sent Vinsentas ir Grenadinai, Tonga, Trinidadas ir Tobagas, Tuvalu ir Vanuatu. Šalia kiekvienos iš tų II priede nurodytų šalių pavadinimų pateikiama nuoroda į išnašą, kurioje nustatyta, kad „vizų reikalavimas netaikomas nuo tos dienos, kai įsigalioja su Europos Sąjunga sudarytas susitarimas dėl bevizio režimo“.

               Reglamentas (ES) Nr. 509/2014 buvo priimtas 2014 m. gegužės 20 d. ir įsigaliojo 2014 m. birželio 9 d. 2014 m. liepos mėn. Komisija Tarybai pateikė rekomendaciją suteikti jai įgaliojimus pradėti derybas dėl bevizio režimo susitarimų su kiekviena iš toliau nurodytų 17 šalių: Dominika, Grenada, Jungtiniais Arabų Emyratais, Kiribačiu, Maršalo Salomis, Mikronezija, Nauru, Palau, Rytų Timoru, Saliamono Salomis, Samoa, Sent Lusija, Sent Vinsentu ir Grenadinais, Tonga, Trinidadu ir Tobagu, Tuvalu ir Vanuatu
                  3
               . 2014 m. spalio 9 d. Taryba pateikė Komisijai derybinius nurodymus.

               Pirmoji bevizio režimo susitarimų dalis pasirašyta 2015 m. gegužės 6 d. (su Jungtiniais Arabų Emyratais), 2015 m. gegužės 26 d. (su Rytų Timoru) ir 2015 m. gegužės 28 d. (su Dominika, Grenada, Samoa, Sent Lusija, Sent Vinsentu ir Grenadinais, Trinidadu ir Tobagu ir Vanuatu). Taryba leido pasirašyti antrąją bevizio režimo susitarimų dalį: su Tonga (pasirašytas 2015 m. lapkričio 20 d.), Kolumbija (pasirašytas 2015 m. gruodžio 2 d.), Kiribačiu (turi būti nustatyta pasirašymo data) ir Palau (pasirašytas 2015 m. gruodžio 7 d.). Iki įsigaliojimo šie keturi susitarimai laikinai taikomi nuo kitos dienos po jų pasirašymo.

               Derybos su Maršalo Salomis pradėtos 2014 m. gruodžio 17 d. ir vyko keičiantis laiškais. Keičiantis laiškais susitarta dėl visų aspektų. Vyriausieji derybininkai susitarimą parafavo apsikeisdami 2015 m. gruodžio 11 d. Maršalo Salų ir 2016 m. sausio 13 d. Sąjungos laiškais. Valstybėms narėms apie tai pranešta Tarybos Vizų darbo grupės posėdyje 2016 m. sausio 18 d.

               2.TEISINIS PAGRINDAS

               Sąjungos teisinis šio susitarimo pagrindas – Sutarties dėl Europos Sąjungos veikimo (SESV) 77 straipsnio 2 dalies a punktas kartu su jos 218 straipsniu.

               Pridedamas pasiūlymas yra susitarimo pasirašymo teisinė priemonė. Taryba sprendimą priims kvalifikuota balsų dauguma.

               Atsižvelgiant į tai, kad Maršalo Salos galės greitai užbaigti vidaus ratifikavimo procedūrą, ir į tai, kad praėjo daug laiko nuo pirmo Komisijos pasiūlymo netaikyti Maršalo Salų piliečiams reikalavimo turėti vizą (2012 m. lapkričio mėn.), siūlomame sprendime dėl pasirašymo pagal SESV 218 straipsnio 5 dalį numatomas laikinas susitarimo taikymas nuo kitos dienos po jo pasirašymo. Atsižvelgdama į tai, kad prieš sudarant susitarimą jam turi pritarti Europos Parlamentas, Komisija informuos Europos Parlamentą apie laikiną susitarimo taikymą.

               3.DERYBŲ REZULTATAI

               Komisijos nuomone, Tarybos derybiniuose nurodymuose nustatyti tikslai pasiekti ir bevizio režimo susitarimo projektas Sąjungai yra priimtinas.

               Jo galutinis turinys apibendrintas taip, kaip išdėstyta toliau.

               Tikslas

               Susitarimu nustatomas bevizis režimas Europos Sąjungos ir Maršalo Salų piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               Siekiant užtikrinti vienodas sąlygas visiems ES piliečiams, į susitarimą įtraukta nuostata, pagal kurią Maršalo Salos gali sustabdyti susitarimo galiojimą arba jį nutraukti tik visų Europos Sąjungos valstybių narių atžvilgiu, o Sąjunga gali sustabdyti susitarimo galiojimą arba jį nutraukti tik visų savo valstybių narių atžvilgiu.

               Apie ypatingą Jungtinės Karalystės ir Airijos padėtį kalbama preambulėje.

               Taikymo sritis

               Bevizis režimas taikomas visų kategorijų asmenims (paprastų, diplomatinių, tarnybinių ir (arba) pareiginių ir specialiųjų pasų turėtojams), keliaujantiems bet kokiais tikslais, išskyrus asmenis, vykstančius vykdyti apmokamą veiklą. Pastarosios kategorijos asmenims, kurie yra kitos Susitariančiosios Šalies piliečiai, visos valstybės narės ir Maršalo Salos gali toliau taikyti reikalavimą turėti vizą pagal galiojančią Sąjungos arba nacionalinę teisę. Siekiant užtikrinti darnų įgyvendinimą, prie susitarimo pridedama bendra deklaracija dėl asmenų, kurie vyksta vykdyti apmokamą veiklą, kategorijos aiškinimo.

               Buvimo trukmė

               Susitarimu nustatomas bevizis režimas Europos Sąjungos ir Maršalo Salų piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį. Prie susitarimo pridedama bendra deklaracija dėl 90 dienų laikotarpio per bet kurį 180 dienų laikotarpį aiškinimo.

               Susitarime atsižvelgiama į valstybių narių, kurios dar netaiko viso Šengeno acquis, padėtį. Šengeno erdvei be vidaus sienų nepriklausančių valstybių narių (Bulgarijos, Kipro, Kroatijos ir Rumunijos) atveju beviziu režimu Maršalo Salų piliečiams suteikiama teisė būti jų teritorijoje 90 dienų per bet kurį 180 dienų laikotarpį, neskaičiuojant buvimo visoje Šengeno erdvėje trukmės.

               Teritorinis taikymas

               Susitarime yra nuostatų dėl jo teritorinio taikymo: Prancūzijos ir Nyderlandų atveju bevizis režimas Maršalo Salų piliečiams taikomas tik šių valstybių narių europinėje teritorijoje.

               Deklaracija

               Be minėtų bendrų deklaracijų, prie susitarimo pridedamos dvi kitos bendros deklaracijos:

               –dėl Norvegijos, Islandijos, Šveicarijos ir Lichtenšteino asociacijos įgyvendinant, taikant ir plėtojant Šengeno acquis;

               –dėl informacijos apie bevizio režimo susitarimo turinį ir padarinius, taip pat apie kitus susijusius klausimus, kaip antai apie atvykimo sąlygas, visapusiškos sklaidos.

               4.IŠVADA

               Atsižvelgdama į minėtus rezultatus, Komisija siūlo Tarybai:

               –priimti sprendimą pasirašyti susitarimą Sąjungos vardu ir įgalioti Tarybos pirmininką paskirti asmenį (-is), tinkamai įgaliotą (-us) pasirašyti susitarimą Sąjungos vardu;

               –pritarti, kad iki įsigaliojimo susitarimas būtų taikomas laikinai.

               2016/0102 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)Europos Parlamento ir Tarybos reglamentu (ES) Nr. 509/2014
                  4
                Maršalo Salų Respublika perkelta iš Tarybos reglamento (EB) Nr. 539/2001
                  5
                I priedo į II priedą;

               (2)šalia Maršalo Salų Respublikos pateikiama nuoroda į išnašą, kurioje nustatyta, kad vizų reikalavimas netaikomas nuo tos dienos, kai įsigalioja su Europos Sąjunga sudarytas susitarimas dėl bevizio režimo;

               (3)2014 m. spalio 9 d. sprendimu Taryba įgaliojo Komisiją derėtis dėl Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju (toliau – Susitarimas) sudarymo;

               (4)derybos dėl Susitarimo pradėtos 2014 m. gruodžio 17 d. ir sėkmingai baigtos 2016 m. sausio 13 d. parafavus Susitarimą;

               (5)Susitarimas turėtų būti pasirašytas, o prie jo pridedamos deklaracijos patvirtintos Sąjungos vardu. Susitarimas turėtų būti laikinai taikomas nuo kitos dienos po jo pasirašymo, kol bus baigtos jo oficialaus sudarymo procedūros;

               (6)šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  6
               , plėtojimas. Todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (7)šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB
                  7
               , plėtojimas. Todėl Airija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju (toliau – Susitarimas) pasirašymas patvirtinamas Sąjungos vardu su sąlyga, kad jis bus sudarytas.

               Susitarimo tekstas pridedamas prie šio sprendimo.

               2 straipsnis

               Sąjungos vardu patvirtinamos prie šio sprendimo pridedamos deklaracijos.

               3 straipsnis

               Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Sąjungos vardu su sąlyga, kad jis bus sudarytas.

               4 straipsnis

               Susitarimas laikinai taikomas nuo kitos dienos po jo pasirašymo, kol bus baigtos jo sudarymo procedūros.

               5 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (2)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (3)
                  COM(2014) 467, 2014 7 17.

                     (4)
                  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 149, 2014 5 20, p. 67.

                     (5)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.

                     (6)
                  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas, OL L 131, 2000 6 1, p. 43.

                     (7)
                  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas, OL L 64, 2002 3 7, p. 20.

    ---documentbreak---

               EUROPOS KOMISIJA
            Briuselis, 2016 04 08
            COM(2016) 186 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               PRIEDAS

               prie

               Pasiūlymo dėl Tarybos sprendimo

               dėl Europos Sąjungos ir Maršalo Salų Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

               SUSITARIMAS

               Europos Sąjungos ir Maršalo Salų Respublikos susitarimas dėl bevizio režimo trumpalaikio buvimo atveju

               EUROPOS SĄJUNGA (toliau – Sąjunga arba ES) ir

               MARŠALO SALŲ RESPUBLIKA (toliau – Maršalo Salos),

               toliau kartu – Susitariančiosios Šalys,

               SIEKDAMOS toliau plėtoti draugiškus tarpusavio santykius ir sudaryti savo piliečiams palankesnes sąlygas keliauti užtikrinant bevizį atvykimą ir trumpalaikį buvimą,

               ATSIŽVELGDAMOS į 2014 m. gegužės 15 d. Europos Parlamento ir Tarybos reglamentą (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
                  1
               , ir kuriuo, inter alia, į sąrašą, kuriame nurodomos trečiosios šalys, kurių piliečiams trumpalaikio buvimo valstybėse narėse atveju netaikomas reikalavimas turėti vizą, įtraukta 19 trečiųjų šalių, įskaitant Maršalo Salas,

               ATSIŽVELGDAMOS į tai, kad Reglamento (ES) Nr. 509/2014 1 straipsnyje nurodoma, kad toms 19 šalių vizų reikalavimas netaikomas nuo tos dienos, kai įsigalioja su Sąjunga sudarytas susitarimas dėl bevizio režimo,

               TROKŠDAMOS užtikrinti, kad būtų laikomasi vienodo požiūrio į visus ES piliečius principo,

               ATSIŽVELGDAMOS į tai, kad asmenims, vykstantiems vykdyti apmokamą veiklą, trumpalaikio buvimo metu šis susitarimas netaikomas, todėl tos kategorijos asmenims toliau taikomos atitinkamos Sąjungos teisės bei valstybių narių nacionalinės teisės ir Maršalo Salų nacionalinės teisės taisyklės, susijusios su reikalavimo turėti vizą taikymu ar netaikymu bei galimybe įsidarbinti,

               ATSIŽVELGDAMOS į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl į Europos Sąjungos sistemą integruotos Šengeno acquis, ir patvirtindamos, kad šio susitarimo nuostatos Jungtinei Karalystei ir Airijai netaikomos,

               SUSITARĖ:

               1 STRAIPSNIS

               Tikslas

               Šiuo susitarimu nustatomas bevizis režimas Sąjungos ir Maršalo Salų piliečiams, vykstantiems į kitos Susitariančiosios Šalies teritoriją ne ilgiau kaip 90 dienų per bet kurį 180 dienų laikotarpį.

               2 STRAIPSNIS

               Terminų apibrėžtys

               Šiame susitarime:

               a)
                     valstybė narė – bet kuri Sąjungos valstybė narė, išskyrus Jungtinę Karalystę ir Airiją;

               b)
                     Sąjungos pilietis – a punkte apibrėžtos valstybės narės pilietis;

               c)
                     Maršalo Salų pilietis – bet kuris Maršalo Salų pilietybę turintis asmuo;

               d)
                     Šengeno erdvė – erdvė be vidaus sienų, kurią sudaro a punkte apibrėžtų valstybių narių, taikančių visą Šengeno acquis, teritorijos.

               3 STRAIPSNIS

               Taikymo sritis

               1.
                     Sąjungos piliečiai, turintys valstybės narės išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į Maršalo Salų teritoriją ir joje būti 4 straipsnio 1 dalyje apibrėžtą laikotarpį.

               Maršalo Salų piliečiai, turintys Maršalo Salų išduotus galiojančius paprastus, diplomatinius, tarnybinius, pareiginius arba specialiuosius pasus, gali neturėdami vizos atvykti į valstybių narių teritoriją ir joje būti 4 straipsnio 2 dalyje apibrėžtą laikotarpį.

               2.
                     Šio straipsnio 1 dalis netaikoma asmenims, vykstantiems vykdyti apmokamą veiklą.

               Tos kategorijos asmenims, kurie yra Maršalo Salų piliečiai, kiekviena valstybė narė gali pati nuspręsti taikyti reikalavimą turėti vizą arba jo netaikyti pagal Tarybos reglamento (EB) Nr. 539/2001
                  2
                4 straipsnio 3 dalį.

               Tos kategorijos asmenims – atskirai kiekvienos valstybės narės piliečiams – Maršalo Salos gali nuspręsti taikyti reikalavimą turėti vizą arba bevizį režimą pagal savo nacionalinę teisę.

               3.
                     Šiuo susitarimu nustatytas bevizis režimas taikomas nedarant poveikio Susitariančiųjų Šalių teisės aktams, susijusiems su atvykimo ir trumpalaikio buvimo sąlygomis. Jeigu nesilaikoma vienos ar kelių iš šių sąlygų, valstybės narės ir Maršalo Salos pasilieka teisę neleisti asmeniui atvykti į savo teritoriją ir trumpai joje būti.

               4.
                     Bevizis režimas taikomas nepriklausomai nuo to, kokia transporto priemone kertamos Susitariančiųjų Šalių sienos.

               5.
                     Šiuo susitarimu nereglamentuojami klausimai sprendžiami vadovaujantis Sąjungos teise, valstybių narių nacionaline teise ir Maršalo Salų nacionaline teise.

               4 STRAIPSNIS

               Buvimo trukmė

               1.
                     Sąjungos piliečiai gali būti Maršalo Salų teritorijoje ne ilgiau kaip 90 dienų per bet kurį 180 dienų laikotarpį.

               2.
                     Maršalo Salų piliečiai gali būti valstybių narių, taikančių visą Šengeno acquis, teritorijoje ne ilgiau kaip 90 dienų per bet kurį 180 dienų laikotarpį. Tas laikotarpis apskaičiuojamas neatsižvelgiant į buvimą valstybėje narėje, kuri dar netaiko viso Šengeno acquis.

               Maršalo Salų piliečiai kiekvienos valstybės narės, kuri dar netaiko viso Šengeno acquis, teritorijoje gali būti ne ilgiau kaip 90 dienų per bet kurį 180 dienų laikotarpį neatsižvelgiant į apskaičiuotą buvimo valstybių narių, kurios taiko visą Šengeno acquis, teritorijoje laikotarpį.

               3.
                     Šis susitarimas nedaro poveikio Maršalo Salų ir valstybių narių galimybei praėjus 90 dienų pratęsti buvimo laikotarpį pagal savo atitinkamus nacionalinės teisės aktus ir Sąjungos teisę.

               5 STRAIPSNIS

               Teritorinis taikymas

               1.
                     Prancūzijos Respublikos atveju šis susitarimas taikomas tik europinėje Prancūzijos Respublikos teritorijoje.

               2.
                     Nyderlandų Karalystės atveju šis susitarimas taikomas tik europinėje Nyderlandų Karalystės teritorijoje.

               6 STRAIPSNIS

               Jungtinis susitarimo valdymo komitetas

               1.
                     Susitariančiosios Šalys įsteigia Jungtinį ekspertų komitetą (toliau – Komitetas), sudarytą iš Sąjungos ir Maršalo Salų atstovų. Sąjungai atstovauja Europos Komisija.

               2.
                     Komiteto uždaviniai, inter alia, yra:

               a)
                     stebėti, kaip įgyvendinamas šis susitarimas;

               b)
                     siūlyti šio susitarimo pakeitimus arba papildymus;

               c)
                     spręsti ginčus dėl šio susitarimo aiškinimo ar taikymo.

               3.
                     Prireikus Komiteto posėdis sušaukiamas vienos iš Susitariančiųjų Šalių prašymu.

               4.
                     Komitetas nustato savo darbo tvarkos taisykles.

               7 STRAIPSNIS

               Šio susitarimo ryšys su valstybių narių ir Maršalo Salų esamais dvišaliais bevizio režimo susitarimais

               Šis susitarimas turi viršenybę atskirų valstybių narių ir Maršalo Salų sudarytų bet kokių dvišalių susitarimų ar sutarčių atžvilgiu, jeigu jie apima šio susitarimo taikymo sričiai priklausančius klausimus.

               8 STRAIPSNIS

               Baigiamosios nuostatos

               1.
                     Šį susitarimą Susitariančiosios Šalys ratifikuoja arba tvirtina pagal atitinkamas savo vidaus procedūras ir jis įsigalioja pirmą kito mėnesio dieną praėjus vienam mėnesiui po to, kai išsiunčiamas vėlesnis iš dviejų pranešimų, kuriais Susitariančiosios Šalys praneša viena kitai, kad tos procedūros yra baigtos.

               Šis susitarimas laikinai taikomas nuo kitos dienos po jo pasirašymo.

               2.
                     Šis susitarimas yra neterminuotas, nebent būtų nutrauktas pagal 5 dalį.

               3.
                     Šis susitarimas gali būti iš dalies keičiamas raštišku Susitariančiųjų Šalių susitarimu. Pakeitimai įsigalioja po to, kai Susitariančiosios Šalys praneša viena kitai apie šiam tikslui būtinų jų vidaus procedūrų užbaigimą.

               4.
                     Bet kuri Susitariančioji Šalis visų pirma viešosios tvarkos, nacionalinio saugumo užtikrinimo arba visuomenės sveikatos apsaugos sumetimais, taip pat dėl neteisėtos imigracijos ar dėl kurios nors Susitariančiosios Šalies pakartotinai nustatyto reikalavimo turėti vizą gali visiškai arba iš dalies sustabdyti šio susitarimo taikymą. Apie sprendimą sustabdyti šio susitarimo taikymą kitai Susitariančiajai Šaliai pranešama iki jo planuojamo įsigaliojimo likus ne mažiau kaip dviem mėnesiams. Jei priežasčių, dėl kurių sustabdytas šio susitarimo taikymas, nebelieka, taikymą sustabdžiusi Susitariančioji Šalis nedelsdama informuoja apie tai kitą Susitariančiąją Šalį ir panaikina tą sustabdymą.

               5.
                     Bet kuri Susitariančioji Šalis gali nutraukti šį susitarimą raštu pranešdama apie tai kitai Susitariančiajai Šaliai. Šis susitarimas netenka galios po 90 dienų nuo tokio pranešimo dienos.

               6.
                     Maršalo Salos gali sustabdyti šio susitarimo taikymą arba jį nutraukti tik visų valstybių narių atžvilgiu.

               7.
                     Sąjunga gali sustabdyti šio susitarimo galiojimą arba jį nutraukti tik visų savo valstybių narių atžvilgiu.

               Priimta dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra vienodai autentiški.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS
                  IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir Maršalo Salų valdžios institucijos nedelsdamos sudarytų dvišalius susitarimus dėl bevizio režimo trumpalaikio buvimo atveju, kurių sąlygos būtų panašios į nustatytąsias šiame susitarime.

               BENDRA DEKLARACIJA DĖL ŠIO SUSITARIMO 3 STRAIPSNIO 2 DALYJE NURODYTOS ASMENŲ, KURIE VYKSTA VYKDYTI APMOKAMĄ VEIKLĄ, KATEGORIJOS AIŠKINIMO

               Siekdamos užtikrinti vienodą aiškinimą, Susitariančiosios Šalys sutaria, kad šiame susitarime apmokamą veiklą vykdančių asmenų kategorijai priklauso asmenys, kurie kaip darbuotojai ar paslaugų teikėjai atvyksta į kitos Susitariančiosios Šalies teritoriją vykdyti mokamos arba atlyginamos veiklos.

               Šiai kategorijai neturėtų priklausyti:

               –
                     verslininkai, t. y. verslo reikalais atvykstantys asmenys (neįdarbinti kitoje Susitariančiojoje Šalyje),

               –
                     sportininkai arba menininkai, atliekantys ad hoc veiklą,

               –
                     žurnalistai, kuriuos siunčia jų gyvenamosios šalies žiniasklaidos organizacijos, ir

               –
                     bendrovių stažuotojai.

               Jungtinis komitetas, vadovaudamasis šio susitarimo 6 straipsniu jam suteikta atsakomybe, stebi, kaip įgyvendinama ši deklaracija ir, atsižvelgdamas į Susitariančiųjų Šalių patirtį, prireikus gali pasiūlyti ją pakeisti.

               BENDRA DEKLARACIJA DĖL ŠIO SUSITARIMO 4 STRAIPSNYJE NUSTATYTO
                  90 DIENŲ LAIKOTARPIO PER BET KURĮ 180 DIENŲ LAIKOTARPĮ AIŠKINIMO

               Susitariančiosios Šalys sutaria, kad ne ilgesnis kaip 90 dienų laikotarpis per bet kurį 180 dienų laikotarpį, kaip nustatyta šio susitarimo 4 straipsnyje, reiškia nepertraukiamą buvimo laikotarpį arba kelis buvimo laikotarpius iš eilės, kurių bendra trukmė neviršija 90 dienų per bet kurį 180 dienų laikotarpį.

               Sąvoka „per bet kurį“ reiškia, kad taikomas „slenkantis“ 180 dienų ataskaitinis laikotarpis, kai, siekiant patikrinti, ar ir toliau tenkinamas 90 dienų per bet kurį 180 dienų laikotarpį reikalavimas, atsižvelgiama į kiekvieną buvimo dieną per pastarąsias 180 dienų. Inter alia, tai reiškia, kad naujas buvimo iki 90 dienų laikotarpis leidžiamas, jei šalyje nebūta nepertraukiamą 90 dienų laikotarpį.

               BENDRA DEKLARACIJA DĖL PILIEČIŲ INFORMAVIMO APIE BEVIZIO REŽIMO SUSITARIMĄ

               Pripažindamos skaidrumo svarbą Europos Sąjungos ir Maršalo Salų piliečiams, Susitariančiosios Šalys sutaria užtikrinti visapusišką informacijos apie bevizio režimo susitarimo turinį ir padarinius bei susijusius klausimus, kaip antai apie atvykimo sąlygas, sklaidą.

               _________________

                     (1)
                  OL L 149, 2014 5 20, p. 67.

                     (2)
                  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, OL L 81, 2001 3 21, p. 1.


               EUROPOS KOMISIJA
            Briuselis, 2015 10 21
            COM(2015) 603 final
            2015/0250(NLE)
            Pasiūlymas
            TARYBOS SPRENDIMAS
            kuriuo nustatomos vieningo atstovavimo euro zonai Tarptautiniame valiutos fonde palaipsnio užtikrinimo priemonės

               AIŠKINAMASIS MEMORANDUMAS

               Euro zona – didžiulė atviros ekonomikos zona, kurios valstybės laikosi tarptautinių politikos įsipareigojimų. Euro zonos politiniai sprendimai ir ekonominiai įvykiai vis svarbesni pasaulio ekonomikai dėl euro zonos ekonominės ir finansinės reikšmės, taip pat bendros pinigų ir valiutos kurso politikos.

               Politinė euro zonos svarba pastaraisiais metais labai sustiprėjo. Europos semestras, priėmus vadinamąjį šešių dokumentų rinkinį ir dviejų dokumentų rinkinį
                  1
                ir Sutartį dėl stabilumo, koordinavimo ir valdysenos ekonominėje ir pinigų sąjungoje
                  2
               , integravo, sustiprino ir išplėtė ES lygmens valstybių narių politikos priežiūrą svarbiose makroekonomikos ir biudžeto priežiūros srityse. Kaip nuolatinis euro zonos šalių krizės sukeltų problemų sprendimo mechanizmas, sukurtas Europos stabilumo mechanizmas. Sąjunga taip pat ėmės kurti bankų sąjungą, kurioje numatoma centralizuota euro zonos bankų priežiūra ir pertvarkymas ir kuri yra atvira visoms kitoms valstybėms narėms.

               Tačiau euro zonos išorės atstovavimas jau nebeatitinka tų pokyčių. Padaryta tolesnės euro zonos vidaus integracijos pažanga turi būti daroma ir išorės santykiuose, visų pirma labiau užtikrinant vieningą išorės atstovavimą Tarptautiniame valiutos fonde (TVF). ES (euro zona) turi išimtinę kompetenciją arba kompetenciją, kurią dalijasi su valstybėmis narėmis, daugelyje TVF susitarimo straipsnių aptartų sričių.

               TVF – dėl skolinimo priemonių ir vykdomos priežiūros – yra svarbus pasaulio ekonomikos ir finansų valdymo subjektas. Jis kartu su Komisija ir Europos Centriniu Banku (ECB) atliko pagrindinį vaidmenį rengiant ir įgyvendinant programas, kuriomis siekta gelbėti finansų ir valstybės skolos krizių paveiktas valstybes nares. Be to, sustiprinta ekonominės politikos koordinavimo valdymo sistema ir didelė finansų sektoriaus reguliavimo ir priežiūros konvergencija kuriant bankų sąjungą reiškia, kad ateityje, vertindamas priežiūrą ir krizių valdymą euro zonoje, TVF turės žvelgti plačiau nei į grynai nacionalinę perspektyvą.

               Veiksmingai atstovaujant euro zonai būtų galima reikšti bendrą euro zonos nuostatą TVF, pavyzdžiui, programų ir apžvalgų, ekonominės ir fiskalinės politikos, makroekonominės priežiūros, valiutos kurso politikos ir finansinio stabilumo klausimais. Darnesnis atstovavimas taip pat būtų naudingas trečiosioms šalims, visų pirma dėl tvirtesnio ir darnesnio euro zonos indėlio į pasaulio ekonomikos ir finansų stabilumą.

               2014 m. spalio mėn. 2015 m. darbo programoje
                  3
                Komisija paskelbė, kad ketina spręsti euro zonos išorės atstovavimo klausimą stiprindama ekonominę ir pinigų sąjungą.

               Kaip nurodyta 2015 m. birželio mėn. Penkių pirmininkų pranešime dėl ekonominės ir pinigų sąjungos ateities
                  4
               , stipresnė tarptautinė pozicija – neatskiriama dabartinių pastangų tobulinti euro zonos ekonomikos valdymą dalis. Pranešime ypač pabrėžiami trūkumai, susiję su euro zonos atstovavimu TVF, kuriame, nepaisant reikšmingos pažangos derinant europines pozicijas, euro zona dar nekalba vienu balsu.

               Komisijos Stiprios ir veiksmingos ekonominės ir pinigų sąjungos projekte
                  5
                jau išdėstyti keli prioritetiniai veiksmai, kaip stiprinti ir konsoliduoti euro zonos išorės ekonominį atstovavimą. Jame siūloma dėmesį skirti TVF, nes Fondo vaidmuo tarptautinėje ekonomikos valdymo sistemoje ypač svarbus. Išorės atstovavimas buvo įrašytas tarp prioritetinių trumpojo laikotarpio veiksmų. Europos Parlamentas taip pat ragino siekti vieningo euro zonos išorės atstovavimo
                  6
               .

               2006 m. ECOFIN taryboje susitarta, kad vienas bendras euro zonos atstovas TVF būtų ilgesnio laikotarpio tikslas. Atsižvelgdamos į tai, valstybės narės svarstė keletą galimų būdų ateityje pereiti prie vieno bendro euro zonos atstovo, įskaitant metodą, apimantį pereinamojo laikotarpio priemones.

               Todėl šiuo pasiūlymu siūloma pamažu užtikrinti vieningą euro zonos atstovavimą TVF: euro zonai atstovautų Euro grupės pirmininkas. Jame siūloma šį tikslą pasiekti laipsniškai, taikant atstovavimo Tarptautiniame pinigų ir finansų komitete (IMFC) ir TVF vykdomojoje valdyboje pereinamojo laikotarpio priemones. Tokios pereinamojo laikotarpio priemonės apima stebėtojo teisių suteikimą euro zonai, kuriai atstovautų euro zonos valstybės narės atstovas, kuris jau yra valdybos narys, palaikydamas ryšius su Komisija ir Europos Centriniu Banku (kuris jau turi stebėtojo statusą TVF vykdomojoje valdyboje). Be to, reikėtų stiprinti bendrųjų pozicijų nustatymo koordinavimo procesą, kad sistemingi bendri pareiškimai būtų daromi visais TVF politikos, šalių ir priežiūros klausimais, kurie aktualūs euro zonai. Galiausiai šiomis priemonėmis siekiama stiprinti euro zonos valstybių narių bendradarbiavimą TVF klausimais su jai nepriklausančiomis valstybėmis narėmis. Reikėtų pažymėti, kad euro zonos išorės atstovavimas taip pat priklausys nuo būsimo euro zonos statuso TVF, kurį TVF šalys narės jai bus linkusios suteikti.

               Teisinis pagrindas

               SESV 138 straipsnio 2 dalyje numatyta patvirtinti tinkamas priemones siekiant užtikrinti vieningą atstovavimą tarptautinėse finansų įstaigose ir konferencijose. Šia nuostata siekiama tvirtesnio ir vieningo euro zonos atstovavimo, nes su atstovavimu euro zonai susijusių dabartinių neoficialių susitarimų veiksmingumas pasirodė nepakankamas. Iš pradžių šią nuostatą galima taikyti tik euro zonos atstovavimui TVF. Be to, į pasiūlymą reikėtų įtraukti nuostatų, kuriomis euro zonai suteikiama galimybė geriau derinti rengiamas pozicijas TVF, nes jos būtinos ir padeda siekiant vieningo atstovavimo tikslo. Taip pat daroma nuoroda į SESV 138 straipsnį, kuriuo Tarybai suteikiama teisė nustatyti bendrąsias pozicijas dėl ekonominei ir pinigų sąjungai ypač svarių dalykų kompetentingose tarptautinėse finansų įstaigose ir konferencijose.

               SESV 138 straipsnio 3 dalyje numatyta, kad priimant pasiūlymą balsuoja tik tie Tarybos nariai, kurie atstovauja euro zonos valstybėms narėms. Taryba sprendžia pasikonsultavusi su ECB.

               Kartu Komisija nusprendžia atšaukti Komisijos pasiūlymą dėl Tarybos sprendimo dėl Bendrijos atstovavimo ir pozicijos priėmimo tarptautiniu lygmeniu ekonominės ir pinigų sąjungos klausimais, COM(1998) 637 final, kuris nebuvo priimtas ir, įvedus eurą ir įsigaliojus Lisabonos sutarčiai
                  7
               , paseno.

               2015/0250 (NLE)

               Pasiūlymas

               TARYBOS SPRENDIMAS

               kuriuo nustatomos vieningo atstovavimo euro zonai Tarptautiniame valiutos fonde palaipsnio užtikrinimo priemonės

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 138 straipsnį,

               atsižvelgdama į Komisijos pasiūlymą
                  8
               ,

               atsižvelgdama į Europos Centrinio Banko nuomonę
                  9
               ,

               kadangi:

               (1)atitinkamas priemones galima priimti siekiant užtikrinti Sąjungos vieningą atstovavimą ir bendrąsias pozicijas, kai ji naudojasi savo kompetencija, susijusia su euro zonos valstybėmis narėmis (toliau – euro zona) tarptautinėse finansų įstaigose;

               (2)euro zona – didžiulė atviros ekonomikos zona, kurioje laikomasi tarptautinių politikos įsipareigojimų;

               (3)Sąjunga turi išimtinę kompetenciją dėl euro zonos valstybių narių pinigų politikos. Be to, euro zonos valstybių narių ekonominei, fiskalinei ir finansinei politikai taikomi sustiprinti Sąjungos koordinavimo ir priežiūros mechanizmai;

               (4)kaip pažymėta 2015 m. birželio 22 d. pranešime „Europos ekonominės ir pinigų sąjungos sukūrimas“ (toliau – Penkių pirmininkų pranešime), dėl didžiulio ekonominio ir finansinio Sąjungos masto ir daugumai jos narių taikomos bendros pinigų ir valiutos kurso politikos Sąjungos politiniai sprendimai ir ekonomikos pokyčiai pasaulio ekonomikai darosi vis svarbesni. Pranešime taip pat raginama konsoliduoti euro zonos išorės atstovavimą;

               (5)todėl būtina, kad euro zona atliktų visapusišką vaidmenį tarptautiniu mastu bendradarbiaujant pinigų, ekonomikos ir finansų politikos klausimais, visu pirma Tarptautiniame valiutos fonde (TVF), kuris yra pagrindinė tarptautinės pinigų ir finansų sistemos organizacija;

               (6)tačiau TVF nariais yra atskiros šalys. Dėl to euro zona Fonde ir jo organuose nėra atstovaujama kaip vienas narys. Dabar dvi euro zonos valstybės narės gali paskirti po vykdomąjį direktorių, o likusios euro zonos valstybės narės yra išskaidytos po daugiau negu šešias daugiašales grupes. Tai trukdo euro zonai veiksmingai ir vieningai reikšti savo pozicijas TVF. Be to, tai trukdo veiksmingam TVF ir euro zonos bendradarbiavimui;

               (7)neseniai sustiprinta euro zonos ekonominės politikos koordinavimo valdymo sistema ir didelė finansų sektoriaus reguliavimo ir priežiūros konvergencija kuriant bankų sąjungą reiškia, kad ateityje, vertindamas priežiūrą ir krizių valdymą euro zonoje, TVF turės žvelgti plačiau nei į nacionalinę perspektyvą. Be to, veiksmingai atstovaujant euro zonai bus galima reikšti bendrą euro zonos nuostatą TVF, pavyzdžiui, finansinės pagalbos programų ir apžvalgų, ekonominės ir fiskalinės politikos, makroekonominės priežiūros, valiutos kurso politikos ir finansinio stabilumo politikos klausimais;

               (8)neapribojant galimybės vėliau euro zonai tapti visateise nare, reikėtų priimti priemones, kad euro zona TVF galėtų kalbėti vienu balsu, atsižvelgiant į dabartinę narystės TVF struktūrą;

               (9)siektinu tikslu turėtų būti vieningas euro zonos atstovavimas ir viena bendro atstovo vieta visuose TVF organuose, kartu leidžiant euro zonos valstybėms narėms išsaugoti savo dabartinį akcininkių statusą Fonde. Kad šis tikslas būtų pasiektas, Komisija turėtų imtis veiksmų;

               (10)terminas, per kurį turėtų būti pasiektas toks vieningas atstovavimas TVF, turėtų sutapti su proceso, nurodyto Penkių pirmininkų pranešime, paskutinio etapo siekiant užbaigti kurti ekonominę ir pinigų sąjungą terminu;

               (11)šį vieningą atstovavimą turėtų papildyti tvirtesnis pozicijų, kurių reikia laikytis TVF, derinimas, kartu siekiant didesnio euro zonos bendradarbiavimo TVF su jai nepriklausančiomis valstybėmis narėmis;

               (12)kol dar nėra visiškai pasiektas vieningas atstovavimas euro zonai visuose TVF organuose, reikėtų nustatyti pereinamojo laikotarpio priemones, kad euro zona laikytųsi darnesnių pozicijų TVF, visų pirma TVF vykdomojoje valdyboje ir Tarptautiniame pinigų ir finansų komitete (IMFC);

               (13)Vykdomojoje valdyboje reikėtų formalizuoti dabartinę praktiką, kai vienas iš dabartinių euro zonos valstybių narių vykdomųjų direktorių taip pat atstovauja euro zonos interesams. Be to, Europos Centrinis Bankas (ECB) pagal TVF sprendimą Nr. 12925-(03/1), priimtą pagal TVF susitarimo straipsnių X straipsnį, jau dabar siunčia atstovą, kaip stebėtoją, į tam tikrus Vykdomosios valdybos posėdžius, atsižvelgdamas į savo užduotis Europos centrinių bankų sistemoje (ECBS), todėl šis ECB stebėtojo statusas turėtų būti naudingas visai euro zonai. Toks vieno bendro stebėtojo Vykdomojoje valdyboje statusas apskritai turėtų sudaryti galimybę apimti įvairiausius euro zonos klausimus. Tai taip pat leistų euro zonai, kaip stebėtojai, geriau organizuoti atstovavimą;

               (14)dėl šio euro zonos stebėtojo statuso su TVF turėtų derėtis Euro grupės pirmininkas, Komisija ir ECB;

               (15)Komisija ir ECB jau yra stebėtojai IMFC. Dabartinius pavasario ir rudens posėdžiams skirtus pareiškimus turėtų pakeisti Euro grupės pirmininko pareiškimas;

               (16)kad būtų pasiekta didesnė darna, reikėtų dėti visas pastangas siekiant laipsniško euro zonos valstybių narių pergrupavimo TVF. Taryboje reikėtų susitarti dėl principų, kuriais remiantis TVF būtų pergrupuojamos euro zonos valstybės narės;

               (17)dabar valstybių narių pozicijos TVF posėdžiuose derinamos tiek Ekonomikos ir finansų komitete (EFK), tiek jo pakomitetyje TVF klausimais (SCIMF) Briuselyje, tiek neoficialiuose valstybių narių atstovų TVF susitikimuose Vašingtone (EURIMF). Kad euro zonos pozicijos TVF klausimais būtų geriau derinamos, EFK reikėtų sukurti specialius euro zonai skirtus pakomitečius;

               (18)2007 m. euro zonos valstybės narės sutarė rengti bendrus euro zonos pareiškimus dėl klausimų, tiesiogiai ir išimtinai susijusių su bendra euro zonos politika. Šis susitarimas turėtų būti stiprinamas ir plečiamas siekiant nustatyti reikalavimą dėl bendrų pareiškimų visais TVF politikos, šalių ir priežiūros klausimais, kurie aktualūs euro zonai;

               (19)kai valstybė narė įsiveda euro, reikėtų dėti visas pastangas, kad TVF vyktų reikiamas prisitaikymas;

               (20)visi klausimai, kurie nėra ypač aktualūs euro zonai, bet apskritai svarbūs Sąjungai, turėtų būti EFK arba Taryboje glaudžiai koordinuojami su euro zonai nepriklausančiomis valstybėmis narėmis;

               (21)siekdama padidinti skaidrumą ir atskaitomybę Europos Parlamentui ir Tarybai, Komisija, pasikonsultavusi su Euro grupe ir Europos Centriniu Banku, Europos Parlamentui ir Tarybai turėtų rengti reguliarias euro zonos klausimų koordinavimo TVF ir kitose tarptautinėse finansų įstaigose ataskaitas,

               PRIĖMĖ ŠĮ SPRENDIMĄ:

               1 SKIRSNIS
                  APIBRĖŽTYS IR TIKSLAS

               1 straipsnis
               Apibrėžtys

               Šiame sprendime vartojamų terminų apibrėžtys:

               (1)euro zonos valstybės narės – valstybės narės, kurių valiuta yra euro;

               (2)euro zona – Sąjunga, kai ji naudojasi savo kompetencija, susijusia su euro zonos valstybėmis narėmis.

               2 straipsnis
               Tikslas

               Šiame sprendime nustatomos nuostatos dėl vieningo atstovavimo ir euro zonos bendrųjų pozicijų laipsniško užtikrinimo Tarptautiniame valiutos fonde (TVF), kol euro zona taps visateise TVF nare.

               2 SKIRSNIS
                  VIENINGAS EURO ZONOS ATSTOVAVIMAS TVF IR JOS POZICIJŲ KOORDINUOTAS NUSTATYMAS

               3 straipsnis
               Vieningas euro zonos atstovavimas TVF

               Komisijos ir Europos Centrinio Banko (ECB) remiamos euro zonos valstybės narės imasi visų reikiamų veiksmų, kad vėliausiai iki 2025 m. būtų nustatytos priemonės siekiant užtikrinti vieningą euro zonos atstovavimą TVF, kuris grindžiamas šiais principais:

               –Valdytojų taryboje euro zonos nuomones pateikia Euro grupės pirmininkas;

               –Tarptautiniame pinigų ir finansų komitete (IMFC) euro zonai atstovauja Euro grupės pirmininkas;

               –TVF vykdomojoje valdyboje, kai bus sukurta viena ar kelios grupės, kurias sudarys tik euro zonos valstybės narės, euro zonai tiesiogiai atstovauja euro zonos grupės vykdomasis direktorius;

               –vykdomasis direktorius, kaip nurodyta pirmiau, renkamas Euro grupės pirmininko siūlymu pagal procedūrą, nustatytą prie Sutarčių pridėto Protokolo Nr. 14 dėl Euro grupės 2 straipsnyje.

               4 straipsnis
               Pozicijų, kurių turi laikytis euro zona, koordinuotas nustatymas

               Pasiekus 3 straipsnyje nurodytą vieningą atstovavimą, taikomos šios nuostatos:

               (a)nedarant poveikio bet kokiai Tarybos priimtai bendrajai pozicijai pagal SESV 138 straipsnio 1 dalį, visos žodžiu ar kaip rašytiniai pareiškimai priimtinos pozicijos iš anksto visiškai suderinamos atitinkamai su Taryba, Euro grupe, EFK ir (arba) Euro grupės darbo grupe;

               (b)kad visiems subjektams, prisidedantiems prie vieningo atstovavimo euro zonai pagal 3 straipsnį, būtų teikiama parama, TVF nustatoma speciali paramos struktūra.

               3 SKIRSNIS
                  PEREINAMOJO LAIKOTAPIO PRIEMONĖS

               5 straipsnis
               Pereinamojo laikotarpio priemonės

               Kol bus pasiektas 3 straipsnyje išvardytais principais grindžiamas vieningas atstovavimas, taikomi 6–9 straipsniai.

               6 straipsnis
               Euro zonos atstovavimas TVF vykdomojoje valdyboje

               1.Tarptautiniame valiutos fonde euro zonos valstybės narės ir Euro grupė, Komisija ir ECB kartu siekia euro zonai TVF vykdomojoje valdyboje užtikrinti stebėtojo statusą pagal 2 dalyje išdėstytas sąlygas.

               2.Euro zonai Vykdomojoje valdyboje atstovauja euro zonos valstybės narės atstovas, kuris jau yra valdybos narys. Jis skiriamas dvejiems su puse metų pagal prie Sutarčių pridėto Protokolo Nr. 14 dėl Euro grupės 2 straipsnyje nustatytą procedūrą. Komisija ir ECB taip pat prireikus gali dalyvauti posėdžiuose ir per juos pasisakyti.

                3.Siekiant paremti euro zonos stebėtojo teisių įgyvendinimą, TVF steigiamas stebėtojo biuras.

               7 straipsnis
               Euro zonos atstovavimas IMFC

               1.Tarptautiniame valiutos fonde euro zonos valstybės narės ir Euro grupė, Komisija ir ECB kartu siekia euro zonai užtikrinti teisę kreiptis į IMFC. Ši teisė nedaro poveikio tvarkai, kuria Sąjunga, kaip visuma, dabar naudojasi TVF.

               2.IMFC euro zonai atstovauja Euro grupės pirmininkas, Komisija ir ECB, kurie prireikus gali pasisakyti per IMFC posėdžius.

               8 straipsnis
               Euro zonos vidaus koordinavimas, susijęs su grupavimu TVF

               1.Visi klausimai dėl euro zonos valstybių narių grupavimo TVF visiškai koordinuojami ir dėl jų iš anksto susitariama atitinkamai Taryboje, Euro grupėje, EFK ir (arba) Euro grupės darbo grupėje.

               2.Pozicijos dėl grupavimo, kaip nurodyta 1 dalyje, arba jo pakeitimų dera su tikslais didinti euro zonos atstovavimo darną ir pasiekti jos vieningą atstovavimą TVF.

               3.Pereinamuoju laikotarpiu euro zonos valstybės narės persigrupuoja siekdamos sukurti vieną ar kelias tik iš euro zonos valstybių narių sudarytas grupes.

               9 straipsnis
               Euro zonos vidaus koordinavimas, susijęs su euro zonai aktualiais klausimais

               Nedarant poveikio bet kokiai Tarybos priimtai bendrajai pozicijai pagal SESV 138 straipsnio 1 dalį, euro zonos valstybės narės atitinkamai Taryboje, Euro grupėje, EFK ir (arba) Euro grupės darbo grupėje glaudžiai derina ir susitaria dėl bendrųjų pozicijų visais euro zonai aktualiais klausimais TVF vykdomosios valdybos ir Valdytojų tarybos posėdžiuose ir šiais klausimais teikia bendrus pareiškimus.

               4 SKIRSNIS
                  BENDROSIOS NUOSTATOS

               10 straipsnis
               Euro zonos plėtra

               Tarybai nusprendus, kad valstybė narė atitinka būtinas euro įvedimo sąlygas, euro zonos valstybės narės ir Euro grupė, Komisija ir ECB kartu siekia TVF užtikrinti reikiamus pakeitimus.

               11 straipsnis
               Euro zonai nepriklausančių valstybių narių koordinavimas

               Taryboje ir EFK dėl klausimų, susijusių su TVF, su euro zonai nepriklausančiomis valstybėmis narėmis organizuojamas glaudus bendradarbiavimas. Bendrosios pozicijos derinamos dėl visai Europos Sąjungai aktualių klausimų.

               12 straipsnis
               Ataskaitų teikimas

               Komisija, pasikonsultavusi su Euro grupe ir ECB, Europos Parlamentui ir Tarybai reguliariai teikia euro zonos klausimų koordinavimo TVF ir kitose tarptautinėse finansų įstaigose ataskaitas.

               13 straipsnis
               Adresatai

               Šis sprendimas skirtas euro zonos valstybėms narėms.

               14 straipsnis
               Įsigaliojimas

               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Priimta Briuselyje

                     Tarybos vardu

                     Pirmininkas

                     (1)

                     http://europa.eu/rapid/press-release_MEMO-13-318_en.htm

                  .

                     (2)
                  Sutartis dėl stabilumo, koordinavimo ir valdysenos ekonominėje ir pinigų sąjungoje, 2012 m. vasario 1 d., http://www.consilium.europa.eu/european-council/pdf/Treaty-on-Stability-Coordination-and-Governance-TSCG/.

                     (3)
                  COM(2014) 910. 2015 m. Komisijos darbo programos 1 priedas, 2014 m. gruodžio 16 d., http://ec.europa.eu/atwork/pdf/cwp_2015_new_initiatives_lt.pdf.

                     (4)
                  Penkių pirmininkų pranešimas „Europos ekonominės ir pinigų sąjungos sukūrimas“, 2015 m. birželio 22 d.,

                     http://ec.europa.eu/priorities/economic-monetary-union/docs/5-presidents-report_lt.pdf

                  .

                     (5)
                  Stiprios ir veiksmingos ekonominės ir pinigų sąjungos projektas, COM(2012) 777, 2012 m. lapkričio 30 d.,

                     http://ec.europa.eu/archives/commission_2010-2014/president/news/archives/2012/11/pdf/blueprint_en.pdf

                  .

                     (6)
                  2011 m. spalio 25 d. Europos Parlamento rezoliucija dėl pasaulio ekonomikos valdymo (2011/2011(INI)),

                     http://www.europarl.europa.eu/sides/getDoc.do?pubRef=-//EP//NONSGML+TA+P7-TA-2011-0457+0+DOC+PDF+V0//LT

                  .

                     (7)
                  Tarybos sprendimo dėl Bendrijos atstovavimo ir pozicijos priėmimo tarptautiniu lygmeniu ekonominės ir pinigų sąjungos klausimais pasiūlymas, COM(1998) 637 final,

                     http://eur-lex.europa.eu/legal-content/EN/TXT/PDF/?uri=CELEX:51998PC0637&from=FR

                  .

                     (8)
                  …

                     (9)
                  …